amanoisuno/poetBack huggingface dataset:
山中樂 郭祥正 
尋山佳興發，一夜渡江月。首到廬江元放家，水洞清光數毫髮。愛之便欲久棲息，又聞靈仙之境敞金闕。清風吹我衣，不覺過皖溪。危梁千步玉虹卧，松行十里青龍歸。烟霞繞脚變明晦，忽見殿閣鋪琉璃。重簷却在迥漢上，倚欄俯視白日低。虚庭自作簫籟響，屋角更無飛鳥飛。霓幡重重蔽真御，彷彿遙見星文垂。長廊紗籠絕筆畫，老龜穩載青瑤碑。更逢逍遙不死客，齒清髪翠桃花肌。簫臺可到亦非遠，雲間况有白鹿騎。細窺絕景輒大笑，吾曹何事塵中爲。安得良田三百畝，可以飽我妻與兒。長年只在名山裏，萬事紛紛都不知。
將歸行 郭祥正 
男兒四十無所成，可憐鬢髮霜華生。長書朝奏夕命相，此事故非言不行。低徊却入邵陵幕，梅嶺招降建城郭。論功第一遭衆讒，斷木浮沈委溝壑。噫吁嚱，數奇不獨李將軍，株坐桐鄉三見春。桐鄉雖好大兒死，風物滿眼唯悲辛。邇來又赴肥上辟，碌碌隨人亦何益。法網深懸無縱鱗，斂翼饑禽憂彈射。噫吁嚱，一寸丹心不堪折，扁舟却憶姑溪月。溪如凝冰月如雪，天地清光迥交澈。釣絲千丈入琉璃，六鼇一舉三山隨。人生快意莫如此，腰束黄金多横死。君不見日暮途窮逆行客，一餉榮華速誅殛。又不見都市朝衣就劍人，誰道忠言能殺身。休休休，歸去來。芝田石室雲長在，瑤草琪花春不回。收帆銀濤即平陸，跨青牛兮驅白鹿。莫向人間歧路行，豈有悲歡與榮辱。休休休，歸去來，計已決。肯學腐儒空有言，辜負春鵑口流血。
東林行 郭祥正 
龍蟠大地藏山腹，瑞氣蒙籠紫金屋。香爐萬丈擎碧霄，二澗斜飛落寒玉。晉朝遺事唐人辭，皴斮龜螭尚堪讀。樓煩真人應夢來，夜斧丁丁神伐木。安帝親留步輦迎，靈運開池素華馥。會隨流轉不成塵，燈焰明明自相續。遊人未達此理元，安得清凉滅貪欲。我今棄官脱塵網，僧寶瞻依無不足。跨黄牛，騎白鹿，時時自唱無生曲。無生曲，君試聽，五音六律和不得，爲君寫作東林行。
圓通行簡慎禪師 郭祥正  庐山
廬山之西形勝聚，無位真人依位住。地祗掣鏁金城開，石龍噴水銀潢注。峰巒約勒萬馬回，杉松自作千兵護。寶殿崢嶸跨碧霄，圓容麗服微西顧。江南妃子親施田，香飯供僧無億數。法焰相傳十二人，師泛鐵船揚子渡。楊子渡，秋風高，霹靂駕雪翻驚濤。中有漁家妙絕手，一釣三山連六鼇。縱時大地悉震恐，收來塵刹無纖毫。當年曾許心莫逆，今朝又作圓通客。挂冠已脱塵垢緣，一心願住清凉國。清凉之國誰能知，日長馬倦人多迷。從來聞說曹溪路，只今蹋斷廬山西。
韶石行 郭祥正  洞庭湖
扁舟未下連虞灘，韶石羅列誰雕刓。化工有意露怪變，待彼虞舜來觀翫。泊舟登岸始遠覽，兩峰直裂諸峰巑。青鸞低徊欲下飲，翠鳳却舞摶修翰。蟄龍钁雷怒奮角，帝子出震初峨冠。日光撲撲散金蕊，蓮花透澈琉璃盤。行衣十里仙霧濕，暝色一抹輕綃寒。我將仙崖想韶樂，北風忽變陰漫漫。松搖長空吼萬壑，溪走石脚淙驚湍。遺音自與天地響，聽不以耳精神完。重曈一去無復還，隨風波兮陟雲間。瀟湘洞庭亦何有，竹上血淚千年斑。九成不作至道息，紛紛後世疇能攀。登韶石兮情飄飄而未盡，飭彼柴車兮且將造乎蒼梧九疑之深山。
武溪深呈廣帥蔣修撰 郭祥正 
滔滔武溪一何深，源源不斷來從郴。流到瀧頭聲百變，誰將玉笛傳餘音。潺潺泠泠兮可以冰人心，胡爲其氣兮能毒淫。漢兵卷甲未得渡，飛鳶跕跕墮且沈。天乎此水力可任，蠻血安足腥吾鐔。功名難成壯心恥，馬革裹尸亦徒爾。伏波一去已千年，古像蕭蕭篁竹裏。風來尚作笛韻悲，宛轉悠揚逐船尾。如今天子治文明，柔遠懷憶昌黎氏。始末緣何不相類，能言佛骨本無靈。可惜咨嗟問瀧吏，湘妃之碑尤近怪。頗學女巫專自媚，固當褒馬聊黜韓。湘妃之碑尤近怪，頗學女巫專自媚。固當褒馬聊黜韓，補葺須令賢者備。元戎喜遇蓬瀛仙，武溪探古傳新篇。東君吁嘻龍蜃走，北斗挹酌河漢懸。勸君莫倚隴笛之悲音些，勸君清歌兮投玉琴些。琴聲爲出堯舜心，堯舜愛民無遠邇。君不見薰風來自南些。
松門阻風望廬山有懷李白 郭祥正  庐山
北風阻船泊湖漘，北望廬阜青無痕。晴雲自舒仍自卷，白龍欲眠猶宛轉。秋空漠漠秋氣淺，碧天蘸水如刀剪。篙師畏浪不敢行，却憶李白騎長鯨。倒回玉鞭擊鯨尾，錦袍濺雪洪濤裏。霓光溢目精神閒，終日高歌去復還。飛流直下三千尺，風吹銀漢落人間。天送醇醪傾北斗，羣仙吹簫龍鳳吼。李白一飲還一醉，醉來豈知生死累。倐然却返玉皇家，不騎鯨魚駕鸞車。留連自摘蟠桃花，嚼花吐津染朝霞。不信如今三百載，頑鯨駭浪空相待。
苦寒行二首  其一 郭祥正 
江南饒暖衣絺綌，今歲春寒人未識。溪流冰合地成拆，一月三旬雪三尺。去年大潦民無食，子母生離空歎息。只今道路多横屍，安忍催科更誅殛。
苦寒行二首  其二 郭祥正 
下溪捕魚一丈冰，上山採樵三尺雪。人人饑餓衣裳單，骨月相看眼流血。乾坤失色雲未收，鵰鶚無聲翅將折。官倉斗米餘百金，願見春回二三月。
武夷行寄劉侍郎 郭祥正 
平生愛仙山，最聞武夷好。千峰巑岏月倒掛，萬木陰森春不老。羣仙浮舟出寥廓，未濟明河半空泊。世人可見不可攀，静夜天風吹寶樂。須信仙家日月長，塵埃下土空茫茫。賢愚得失竟何益，坐十綠髪催秋霜。人感感悟有誰早，丈人尋真歸故鄉。故鄉宅在武夷址，山勢迴環碧城起。仙棋一局一番春，幾見桃花滿流水。他年功成趨帝闕，醉唤常娥擁明月。照開三十六洞天，玉樹瑤花恣攀折。丈人之樂其無央，我今欲往親在堂。側身南望未能到，耿耿寸心思夢長。
姑熟堂歌贈朱太守 郭祥正  长江
姑熟太守真賢豪，洗滌弊垢明官曹。民閒吏竦郡無事，華堂新構臨江皋。朱簷斜飛傍星漢，碧瓦不動蟠鯨鼇。釀成玉液宴賓從，手提大筆降風騷。四時景物换耳目，萬古治亂評秋毫。嗟予末坐重感激，胸中茅塞時耘耨。山雞卑栖竟何取，豈合鸞鳳返翔翺。紫蓴茸蕨味正美，鮮鱭玉縷鳴霜刀。爲公一飲直醉倒，坐看萬室皆陶陶。誰云江南地偏小，姑熟之堂天下少。丹湖千里浸城東，蒲葦藏烟春渺渺。牛渚對峙凌歊臺，長江倒掛天門開。風吹玉烏億萬疋，漢兵卷甲沙場迴。有時浪止皓月滿，琉璃宇宙無纖埃。帆檣隱隱鳥飛没，漁歌細下天邊來。謝元暉，李太白，一生好作江南客。至今遺恨人不知，孤雲尚鏁青山宅。請公瀝酒一弔之，聽我長吟壯靈魄。人世百年能幾何，高會難逢離别多。一朝公去調鼎鼐，斯堂永作甘棠歌。
宣詔廳歌贈朱太守 郭祥正  滕王阁
使君心畫天下無，構廳宣詔西南隅。曉光初散射簷桷，夜氣欲合吞江湖。甓甃摩挲滑瑤玉，重窻窈窕明青朱。胡生畫手出前輩，素壁爲寫巫山圖。一條江練澄碧落，十二峰色峨珊瑚。元猿老虎嘯彷彿，長松瘦石寒扶疏。中間皓鶴最恬淡，九霄獨立形神孤。君去班春勸耕稼，君歸命客同歡娱。三冬垂簾醉春瓮，六月静坐臨冰壺。巴牋血色灑醉筆，五字七字排璣珠。和風匝地怨氣滅，險吏縮手窮氓蘇。地隨人盛古今好，姑熟自此爲名區。君不見滕王閣庾公樓，樽罍千載誇風流。又不見宴寢一詩尚不滅，至今人道韋蘇州。噫吁嚱，四座勿歌聽我歌，宣詔之名君謂何。守臣不壅帝王澤，六合長靜無干戈。
濟源草堂歌贈傅欽之學士 郭祥正 
秀氣鴻濛濟州曲，十歌清池萬竿竹。竹裏修椽架草堂，不羡長安買華屋。春生廣野碧玉柔，月擁翠嵐銀粉撲。低飛白鷺揀晴沙，聞曉黄鸝囀喬木。明明長劍倚太行，拂拂愁烟蔽盤谷。重岡漸遠勢愈高，雲開青出分秋毫。龍蛇鱗甲雪霜洗，壯士四顧空提刀。陰晴萬變恣吟寫，三疊琴聲猿夜嗥。君不見古來功名輸隱叟，種桃採芝皆皓首。不將機械攪靈源，能使形骸頗長久。明公何年歸草堂，扁舟我即浮滄浪。江魚有味四時美，一蓑醉臨蘆花傍。男兒彼此送終畢，自算此身無得失。江東片月過河陽，爲照兩處無何鄉。
寄題蘄州涵輝閣呈太守章子平集賢 郭祥正 
讀君涵輝記，恍若登蓬萊。天垂星斗數尋近，地卷雲山千里來。冰壺倒景露華洗，玉竇溶雪蟾光頽。塵寰何處路歧絕，三十六洞森然開。武夷真孫佩符印，選勝得此將金罍。文章欲會造化手，藩屏暫屈巖廊材。謝公寄意東山妓，嚴生把釣桐廬臺。功名談笑出千古，長與泰華青崔嵬。其餘齪齪何足數，百年易得成寒灰。爲君高吟豈知倦，十分美酒誰相陪。我欲乘風一飛往，病翅零落秋霜摧。涵輝閣，寧久游，重瞳法堯垂冕旒。側聞下詔十六相，真孫第一還瀛洲。
宣州雙溪閣夜宴呈太守余光祿 郭祥正 
陵陽三峰壓千里，百尺危樓勢相倚。海波不動蛟龍盤，疊玉無塵霜雪洗。溪光冷浥山光潤，色接金陵古名郡。青猿嘯斷四五聲，白鳥歸飛兩三陣。四時之景皆可觀，六月來遊膚髪寒。有時下瞰北山雨，只道林林銀竹竿。賢哉光祿余太守，昨引佳賓列樽酒。朝飲三百杯，暮吟三百首。不爲陰慘嚴刑誅，長吐陽春活殘杇。御史曾書治績碑，州人盡祝靈椿壽。沈沈羅幕更漏稀，燈如撒星公醉歸。絲篁前引後鼓鼙，珠履交錯行遲遲。丈夫得意不爲樂，借問百年能幾時。
寄題洪州潘延之家園清逸樓 郭祥正 
南昌城中潘令宅，清逸樓高二千赤。斜飛四角河漢躔，密排萬瓦鴛鴦碧。樓中至樂無人知，掃盡寰區别名跡。霜華吹月雁横空，湖水浸天秋一色。櫓聲斷，漁歌起，西山却在蘆花裏。行客紛紛嗟白頭，纓塵不解滄浪洗。愛君年少先拂衣，古人歸去無今時。上有明明垂衣之堯舜，下有錯落戴主之皐夔。湟中不用一簫取，繚繞驛道通犍爲。更看牧馬天山草，澡心雪恥幽燕兒。朝廷大業昔未有，志士獨往吾何譏。陶彭澤，阮步兵，回首晉道方飄零。絲桐欲彈悲思盈，豈如潘令逢昇平。倚欄一醉弦索鳴，紅綃燃蜜爛華星，玉人舞徹東方明。
寄題德興余氏聚遠亭 郭祥正 
暗空風卷浮雲落，萬里秋毫瑩寥廓。姮娥泛月中夜來，撲撲山川銀粉薄。天垂斗柄掛簾鈎，地接明河浸欄角。誰傾世界入冰壺，滉滉仙春迷海嶽。嗟予南望未能往，小宰塵勞真齪齪。感君寄我羣公篇，覽記方驚子先作。詞源奔激吼波濤，筆畫縱横挫矛槊。搆名措意豈徒然，景物化爲仁智學。丈人教子惇義方，宴息時來命樽酌。何當勇起挐扁舟，夢寐思陪衆賓樂。
留題潛山山谷寺 郭祥正 
山如連環不可解，玉溜穿崖鯨尾擺。中天化出清凉宫，汗漫琉璃翠光灑。回頭無路通人間，毛髪森森神魄駭。長碑突兀壓巨鼇，字刻雄文入模楷。乃知梁僧挈刀尺，來此幽棲聊脱屣。地祗掣鏁巖戶開，縱有堆金豈能買。粲祖傳衣當第三，至今異骨藏斯巖。我朝重賜七寶塔，舍利感應符至誠。誰曾磨崖記名姓，習之健筆深鐫鑱。盤鼉皴鱗想風概，雲霧慘淡遮松杉。至寶不獨世所惜，定有山鬼長扃監。願借雷公霹靂斧，堅珉斫斷載以函。高僧邀我恐忘返，虎豹堪驚日將晚。歸來拂榻坐虛堂，軟煮黄精薦香飯。千年遺跡安足誇，幻妄非真生有涯。奈何吾勢未能已，夢想長在金仙家。
留題九江劉秀才西亭 郭祥正 
南出九江城，西下五老岡。倐然一徑二三里，流水散漫桃花香。桃花迴環蔽深屋，犬吠遊人人扣竹。青衣借問來何爲，正是劉郎春酒熟。劉郎不厭客，撫掌邀我曹。西亭有榻醉可卧，下臨大江萬頃之洪濤。長帆出没送孤鳥，月飛不過哀猿嗥。更愛雙劍峰，正落南窻外。天公好仁不用武，太古光鋩未磨淬。誰懷邪佞心，見之膽應碎。淮山在天末，寒青亦相對。微風時一來，松柏搖蒼珮。頃刻神官驅黑龍，汹汹興雲變明晦。地勢雖高直可驚，酒行且止{炙火=肉}休嘬。劉郎顧我笑，爲言向苦悲。陰晴非汝職，不醉將疇歸。歸來乎，頻相過，西亭把酒共君歌。
留題西林寺攬秀亭 郭祥正 
行瞻香爐峰，未出二林口。一區廣地如席平，誰作新亭名攬秀。秀色可攬結，正對香爐峰。李白愛之忍去，便欲此地巢雲松。寂寥往事三百載，澗泉谷草依舊揚清風。泉可掬，草可擷，清風灑面如冰雪。閒來攜手四五人，倒盡金壺頰不熱。寸心何獨忘寵榮，形骸遺盡神超越。寄語世上士，勸君早歸來。霹靂轟車膽欲落，忠憤雖死何爲哉。此時竟不悟，此心徒自知。嵐光向晚紫翠滴，杜鵑更在深林啼。試拂横琴奏流水，指下忽作商聲悲。悲來乎，可奈何，推琴罷酒爲君歌。
鄭州太守王龍圖出家妓彈琵琶即席有贈 郭祥正 
偶騎匹馬游仙關，瑤池夜宴歡未闌。邀予末坐聞清彈，琵琶十槽聲正繁。初疑饑鸞啄玉應天響，忽似霹靂數聲春氣還。曲徧將終檀板急，舞袖裂霞隨拍入。踏碎瓊筵鸞步嬌，汗透香綃露桃濕。解絛罷舞整花鈿，宛轉仙容雁行立。主人使令持酒巵，香隨羅襪成塵飛。銅龍無聲夜無極，煌煌燭焰回朝暉。桃源花落長溪凈，人着秦衣樽俎罄。豈如此會絕風流，主人慇懃賓客敬。我作短歌公聽取，人世百年能幾許。樂極哀來古所悲，不如立功當此時。
瑞昌雙溪堂夜飲呈吳令 郭祥正 
星斗闌干月未吐，但愛溪聲似山雨。青燈照室並銀花，白酒傾來不知數。子善評文我不如，我亦談詩子深許。酒酣索我須論兵，拔劍畫地軍陣成。十萬甲兵指掌取，五方應敵旋風生。文武道判惜已久，聖賢相遇猶難并。相如謾作長門賦，屈原虚著離騷經。不知於世竟何補，可憐博得千年名。韓信收身苦不早，功成伏劍真草草。始終最愛嚴子陵，坐視乾坤任傾倒。咄嗟語險氣已傷，况復賦詩聲調長。卷紙連書不磨琢，子鋒大峻非我當。撥置萬慮付江海，收拾寸心歸老莊。天地得一馬喻馬，謂思前事皆佯狂。
寄吳著作 郭祥正 
憶與君别時，君行朝北極。潯陽江頭車馬駭，意氣翩翩動秋色。君還舊廬能寄書，謂我楚辭傳上都。是時盜賊正紛擾，日夜奔走承使符。謝君後時聞已惡，交深豈必書問數。誠明相照期無窮，但惜遠别臨春風。春風來已老，落盡桃花紅。有時孤坐碧山裏，彈指倐忽成衰翁。文章不直一杯酒，功名付與千年松。何時逢君談，豁我此愁恨。攀雲不見麒麟蹤，趨泥自笑駑駘鈍。兒女安否今何如，親雖未成交莫疏。願君富貴情不改，敢將瓦礫贈明珠。
將至江夏先寄太守李學士 郭祥正  长江
二月發姑熟，三月到潯陽。聞君解纜纔五日，驥尾難追空斷腸。十年前作潯陽吏，老狡相逢猶引避。中丞孤憤已沈泉，時事愈新誰敢議。欲吐哀音寫心曲，濛澒江聲搖地軸。横琴靜夜按金徽，泛到商弦斷還續。憂能損氣須忘憂，移船漸近黄鶴樓。樓前芳草漬烟碧，君今賢過奇章侯。試詢樂部誰工笛，曹王舊曲何人識。水中龍應雲不飛，月華正在江心白。滿傾綠酒濃如油，爲君吞却鸚鵡洲。開帆快意出天外，可惜礙斷長江流。
蔣公檜呈淮南運使金部此檜係魯侍郎漕淮日手植 郭祥正 
淮南庭中有蒼檜，仰視團團翠爲蓋。直榦每容鸞鳳棲，盤根深壓鯨鼇背。北風夜作兵陣聲，恐取蛟龍斬天外。呼童出屋爲我窺，摩颭清陰月光碎。問誰植之前蔣公，得地倐經三十載。不同種杏上青天，正似甘棠有遺愛。使華今復見公孫，太平事業鍾一門。祖廟冠蓋漸塵土，却嗟此檜春長存。孤高豈忘栽培力，秀發兼承造化恩。已看枝葉飽霜露，終作棟柱扶乾坤。新詩編聯盡珠玉，光大先烈聽篪塤。更憶丹青妙畫手，進入明堂逢至尊。
蜀道篇送别府尹吳龍圖 郭祥正 
長吟李白蜀道難，蜀道之難難於上青天。長蛇并猛虎，殺人吮血毒氣何腥羶。錦城雖樂不可到，側身西望泣涕空漣漣。其辭辛酸語勢險，有如曲折頓挫萬丈之洪泉。世人不識寶玉璞，每欲酬價齊刀鉛。求之往古疑未有，惜哉不經孔子之手加鑱鐫。公今易節帥蜀國，爲公重吟蜀道篇。旌旗翻空度劍閣，甲光照雪參林顛。雲鼇連推谷聲碎，畫角慢引斜陽懸。竹馬爭迎舊令尹，指公長髯皓素非往年。蜀道何坦然，和氣拂拂回星躔。長蛇深潛猛虎伏，但愛雄飛呼雌響亮調朱弦。時乎樂哉，公之往也。九重深拱堯舜聖，廟堂論道丘軻賢。撫綏斯民賴良守，平平政化公能宣。來賓興學有源本，何必早夜開華筵。嘗聞家家賣釵釧，只待看舞青春前。此風不革久愈薄，稔歲往往成凶年。噫吁嘻，今我無匹馬，安得從公游，盡書政績表中州。獻之明堂付太史，陛下請損西顧憂。
錢塘行送别簽判李太博 郭祥正  西湖
東南會府唯錢塘，高門雙開南斗傍。門前碧瓦十萬戶，曉色滿城烟雨香。聖祖神宗造區宇，應命最先吳越王。不經兵火二百載，地饒沃衍民康强。蓮花紅白西湖芳，南山翠影臨滄浪。瓊樓寶塔照日月，塵埃不到炎天凉。畫船羅幕盡高卷，白玉美人游冶郎。年年中秋海潮過，萬頃銀山面前墮。少年輕命爭弄潮，手掣紅旗逆潮簸。聞君此行承辟書，伯樂能求汗血駒。四時風物同吟嘯，十郡兵民歸卷舒。公閑畜德聊自養，承平功業還吾儒。况君登朝未四十，慎勿出處窮歡娛。慎勿出處窮歡娛，臨淵履冰佩瓊琚。
天台行送施山人 郭祥正 
平生樂山水，聽客談天台。盤石摩挲浸海月，瀑布淙射烟霞開。山腰噴作千巖雨，潭底晝夜轟風雷。諸峰攢叢護寶刹，地與世隔無纖埃。仙葩靈鳥四時有，石矼玉洞清風來。施夫子，欲長往，高謝功名脱塵網。况有西來老佛師，了悟無生任消長。若許陶潛載酒過，便駕蒼虬逐真賞。
踸踔行送裴山人 郭祥正 
踸踔踸踔裴山人，破帽麻衣被埃塵。忽來訪我環峰市，醉倒不顧傍人嗔。壯士不得志，汙泥困修鱗。誰傾滄海救枯澤，矯首奮鬣乘風雲。回頭問燕雀，爾輩胡爲羣。巢寄柏梁一朝火，孤棲風雨更誰憐。踸踔踸踔裴山人，行路無窮鼻酸辛。元通獻甫儻不遇，况有特達朱純臣。踸踔勿踸踔，豈有壯士長遭迍。
道林寺送别崔提刑 郭祥正 
湘江傾瀉明河源，湘山來落如駿奔。尋幽乘興莫辭遠，白雲中有黄金園。佛師無心法愈密，徒衆先後陳卑尊。甘泉噴灑仙籟爽，此身已覺超籠樊。高堂却見山外水，古鑑磨開蒼蘚昏。長城深鏁萬家富，老木自作千營屯。兩洲半没鯨鼓鬣，雙崖斗起天爲門。滄溟不識幾番變，石泐猶有濤淙痕。茯苓愈大愈堪食，深鋤但惜傷松根。登高覽物亦徒爾，秋色况是當離樽。崔侯才思鋭無敵，蒼鷹得兔霜翎翻。嗟余染翰愧復正，累句何足先行軒。故人柄政坐東府，請君獻策安黎元。
游石盆寺呈蔣殿院兼簡余光祿 郭祥正 
石盆古寺蒼崖顛，斷碑皴剥無人傳。其文僅識隱巖字，御史飽學能推研。乃是鄭董之别號，洛師易節來刺宣。風流直欲繼謝守，行春車馬時聯翩。紅粉行行杏花笑，旌旛爍爍雌霓懸。松聲颼颼雜簫鼓，薜圍繚繞疑檀烟。不知身世有軒冕，且將樽酒投林泉。暫時樂事亦難遇，高文大字精磨鐫。可嗟榛棘一藏晦，清風零落三百年。洎逢佳士始珍賞，洗滌塵垢邀神仙。坐思往跡若夢寐，明河千丈傾辭源。啼鳥至今不避客，上下啾聒兩耳邊。山僧搆亭又高絕，羣峰葉葉如青蓮。崔嵬寶塔掛落日，沆碭冰壺撐釣船。余公胡爲未嘗到，美景若此寧棄捐。請攜吟筆窺造物，更向雲中調管弦。
凌敲臺呈同游李察推 郭祥正  长江
臘月欲盡春風來，壯士尋春上高臺。金烏慢飛光徘徊，照散冰霜天地開。梅花披香柳烟裊，狂殺錢塘蘇小小。玉簫金笛鳴高樓，悵望傳書落青鳥。吾曹强飲三百杯，老去功名安在哉。欲駕飛魚入東海，王母爲我傾金罍。蓮華變碧蟠桃熟，仙家四時應不速。醉來拍手乘紫烟，游徧洞天三十六。高歌杳渺春風裏，我懷清澈西江水。腐儒往往咍吾狂，猶幸揚雄作知已。脱君身上蜀錦袍，解我腰下并州刀。更沽美酒共君飲，不負今朝春思豪。
凌敲臺呈同游張兵部朱太守 郭祥正  长江
江東使者武陵仙，姑孰太守南都賢。同時文采耀場屋，今日寵榮分使權。歲豐民樂官吏肅，登高望遠開華筵。凌敲古臺壓城北，天門牛渚遙相連。六朝盛事竟何在，白雲芳草空綿聯。黄鳥聲酸落花雨，青蒲風送西江船。鳥聲繚亂帆影没，勸君莫負杯中物。百歲榮華如轉輪，一半光陰已倉卒。寧須雜管弦，不必煩綺羅。紫蓴煮豉肥鱸鱠，更聽江南賤士歌。堯崩舜立天下治，廟室靈芝最爲瑞。巖穴自此無遺民，請把長戈鑄農器。功名來時如等閑，四皓去矣誰復還。一朝攘臂揖太子，社稷不動安如山。可笑屈夫子，憔悴長江濱。欲將獨醒換衆醉，竟葬江魚愁殺人。古來得失既如此，今朝幸會青雲士。功成早晚歸桃源，回首塵寰脱雙屣。
遊道林寺呈運判蔡中允昆仲如晦用杜甫元韻 郭祥正 
長沙城西湘水隅，道林古寺松門紆。嘗聞秀絕超五嶽，果見氣象吞重湖。殿前銜花走白鹿，殿裏沈烟焚玉爐。何人塑出慈氏衆，冠纓動活搖明珠。高僧處處有遺跡，盤石坐禪龍虎俱。唐人妙筆數歐沈，至今板上棲羣烏。五言七字又奇絕，此寺此堂天下無。不緣薄宦豈能賞，勇往兼有兒孫扶。賈生前席竟憂死，屈原懷沙終自誅。投身及早卜幽隱，淡泊久乃勝甘腴。雲生岳嶠月晦影，雨過橘洲猿夜呼。細吟靜境足自適，忠憤未合思捐軀。趨玄飽讀長者論，養真默合烟蘿圖。千篇愧比老杜老，一節願隨孤竹孤。况陪使者共遊覽，二謝弟晜真友于。不知昔日楊常侍，何似今朝蔡大夫。
舒州使宅天柱閣呈朱光祿 郭祥正 
羣山奔來一峰起，千丈芙蓉碧霄倚。嫦娥却月愁推輪，王母呼烟結繒綺。分明有路金闕通，翠滑無塵玉壺洗。老松自作孤鳳吟，駭浪時翻三井水。峨嵋絕巔安足論，力不擎天亦徒爾。懊惱茂陵客，白日求攀天。遺壇猶在半蕪没，隱約龍馭回瑤鞭。直至唐家六皇帝，夢感異境開重玄。真符預告後五百，佐佑寶歷推鴻延。城頭建閣舊丞相，窻戶再新光祿賢。手攜大筆恣吟覽，老句氣焰摩星躔。當時數赴范公辟，秀骨照坐誰差肩。功名自許出絕域，歲月漫往修途邅。丈夫有命豈嗟慼，投老得地多雲泉。霜柑正熟蟹螯美，白蟻旋漉浮金船。伊予困躓坐小邑，悵望珠履參華筵。祝公自此早歸隱，幅巾藜杖詩中仙。
中秋登白紵山呈同遊蘇寺丞 郭祥正 
平湖萬頃浮青玉，嫦娥更攬寒光浴。天高星稀魚雁沈，風靜雲消絲管逐。試聽郭子今宵歌，對月不飲奈愁何。上盡高山萬丈之絕頂，側身可以攀明河。明河洗君耳，明月照君面。暫來空洞無物逍遙鄉，安用聲名誇海縣。前年從軍梅山下，林黑只憂偏弩射。去歲點夫大河北，黄土吹衣無晝夜。勞勞功業安在哉，出林之木風先摧。有言不得見天子，卷舌却出金門來。流光差池鬢垂雪，幸對南山值佳節。更在桓公遊處遊，自紓悲歌更清越。登高何必須重九，零落黄花汙濃酒。豈如桂子散秋香，采露金人舉纖手。舉纖手，飲未休，月輪忽轉西山頭。明年此會定南北，沈思使我增離憂。荆榛滿眼世路惡，恩忘水覆終難收。田文昔日三千客，去住如今均一丘。噫吁嚱，達亦不足恃，窮亦不足羞。但願明月照我酒，古來秉燭供遨遊。因誰爲謝北海若，酩酊不辨馬與牛。
登王知白秀才跂賢亭呈同遊余萬二君 郭祥正 
鑿山構亭鄰北郊，志慕賢哲忘喧呶。豁然千里開林梢，地勢不得藏嵌坳。三峰重樓排卦爻，二溪聱浪飛怒蛟。漁翁捕魚船尾敲，稚子鎚塼爭勝抛。小塘圓沙來雁鵁，茂橘間錯黄金包。主人情深漆與膠，美酒旋漉羅珍肴。亦有麟脯膾海鮫，痒背只欠麻姑抓。浮生胡爲長繫匏，不蹈聖城徒譊譊。竊甘祿食憂謗嘲，有若夜鼠防饑貓。羡君脱屣心無殽，笑傲自足追由巢。猛飲未徹雞鳴嘐，新詩下筆論卷抄。余君酒量辭斗筲，醉帽墮地垂鬢髾。萬子能禪誇悟泡，我獨愛酒流涎交，同趨至樂情何聱。
德化默亭觀雪呈鄭令 郭祥正 
霜風結海天雲冰，夜寒斷盡朱絲繩。曉來何處看猛雪，鄭令新亭最高絕。倒披貂鼠一登臨，飛鳥不飛旱光滅。時吟杜甫苦寒詩，白鵠翅垂眼流血。崑崙關折非吾憂，但願春泥補地裂。西南香鑪萬尋玉，遠思飄然看不足。欲騎鸞鶴飛其顛，身雖未往神明肅。又疑夢向瓊池過，王母樓殿高嵯峨。粉圖屏風畫未竟，隱隱朽筆方森羅。天工好奇人莫識，縱心壯觀聊唧唧。酒瓶倒瀝萬籟沉，客子狂歌主人默。默胡爲乎名斯亭，主人意深窺杳冥。不爲四時役，不擇萬象嘉。與時窮通自消息，見我狂歌應笑耶。
采石亭觀浪 郭祥正  洞庭湖
洞庭秋高北風起，怒浪排空日光眯。坐見雪山飛從物外來，地軸天關恐將圮。移沙裂石失浦溆，羣龍呀牙鯨掉尾。舟人但如鸛鳴垤，咫尺存亡隔千里。嗟哉至柔物，澒洞安可當。大禹没已久，巨浸誰爲防。須臾風收浪亦靜，嫦娥洗月添寒光。湘妃妙曲鼓未徹，汨羅之魄雲徜徉。而今君臣正相樂，法弊一一新更張。監司精明郡縣肅，國無忠憤惟循良。洞庭怪變自出没，迴首天邊歸雁行。
祀南嶽喜雨呈李倅 郭祥正  衡山
六月赤日方炎炎，雲不行天龍遁潛。陰陽失職帝怒赫，地下萬物遭炮燖。農夫爭陂數鬭死，驅沙擲土唯飛廉。湖南本錢二十有四萬，歲望何以安黎黔。府官惶惶使臺恐，祀壇禱嶽惟精嚴。君馳副車職其事，秘文在板香盈匳。鐶刀割牲薦肴酒，夜半奠玉抽靈籤。星河收光倐陰晦，雷聲羣羣來山南。斯須密點欲裂瓦，燭光出屋排龍髯。鼪鼯哀啼曉色淡，碧澗久涸銀濤添。田田水足稻秀拔，旱暵一洗凉颸兼。芬馨羅列報神貺，文實之論前賢僉。興雲作雨乃誰柄，坐視焦灼慳濡霑。待兹誠禱始感發，威福自任寧無嫌。至理從來莫能詰，異景聊足開吾瞻。孤峰翠滑犀露角，溢溜飛灑瓊爲簾。烟藏拱木半吞吐，湘水倒影分毫纖。廟門欲出尚回首，正似老筆圖霜縑。高吟成章又奇絕，睥睨韓杜君何謙。嗟余適爲簿書縛，不爾從往精神欦。蚊蠅休飛夏將盡，清露收拾摧圓蟾。何當結軌更一往，歷覽舜跡窮高尖。羣仙雖有路歧遠，志士豈無巖谷淹。收奇拔俊召和氣，一國遂除災眚占。暫時響應未足數，此語非是君仍砭。
寄題鄂州李屯田家園仁安亭 郭祥正 
頭陀樓閣坐青烟，畫屏正落南簷前。主人隱几寫風物，幅巾瑩爽南昌仙。仙翁讀書五千卷，道與世背多聱邅。安之不擾靜以養，逸我壽老全於天。簾櫳疏疏白光透，欄檻寂寂花陰圓。黄鸝弄巧子趁母，白酒釀熟金爲船。淵明醉矣客可去，細藤織榻閑欹眠。君不見黄鶴樓，鸚鵡洲，碧雲欲合天自晚，芳草無情春亦愁。禰衡白骨瘞何處，曹王舊曲無人收。沈吟往事變華髮，不飲何以銷吾憂。銷憂乎，君且飲，醉來天地真衾枕。
金陵賞心亭 郭祥正 
夾淮青城幾百尺，城上高亭望無極。南還北去千萬艘，人生何苦戀驚濤。百年易得變塵土，後世視今今視古。此間風月最爲多，莫辭把酒呈高歌。前朝宫苑荒烟在，樂極悲來亦奈何。
鍾山寶公塔 郭祥正 
盤盤鍾山古城北，夾道青松兩行直。浮屠突兀倚雲烟，繪事猶存舊刀尺。刀裁尺量不可過，浮生不悟欲如何。憑欄直下視千里，多少丘墟藏綺羅。
徐州黄樓歌寄蘇子瞻 郭祥正 
君不見彭門之黄樓，樓角突兀凌山丘。雲生霧暗失柱礎，日升月落當簾鈎。黄河西來駭奔流，頃刻十丈平城頭。渾濤舂撞怒鯨躍，危堞僅若盃盂浮。斯民囂囂坐恐化魚鼈，刺史當分天子憂。植材築土夜運晝，神物借力非人謀。河還故道萬家喜，匪公何以全吾州。公來相基疊巨石，屋成因以黄名樓。黄樓不獨排河流，壯觀彈壓東諸侯。重簷斜飛掣驚電，密瓦瑩靜蟠蒼虬。乘閑往往宴賓客，酒酣詩興横霜秋。沉思漢唐視陳跡，逆節怙險終何求。誰令頸血濺砧斧，千載付與山河愁。聖祖神宗仗仁義，中原一洗兵甲休。朝廷尊崇郡縣肅，彭門子弟長歡遊。長歡遊，隨五馬，但看紅袖舞華筵，不願黄河到樓下。
留題吕學士無爲軍謫居廊軒 郭祥正 
城頭高軒跳千里，數里蒼山兼寒水。帆開半落有無間，鳥飛不斷丹青裏。北斗疏疏河漢曉，蓬萊一登天下小。心隨境化形亦忘，誰道霜翎老華表。曹公窺吳敎水戰，虎貔蹙踏鯨鼉轉。野父相傳此渡頭，魚網時時得遺箭。當場英氣安在哉，千年絕景藏蒿萊。地祗監護待賢者，欄干倚遍傾金罍。目送白雲望堯闕，忠功孝名堅一節。明時不作離騷經，玉上青蠅解磨滅。昇沈偶然安足嗟，與君高詠思無邪。數聲長笛奏何處，微風吹落天之涯。天涯桂樹清輝發，萬頃波瀾凍冰雪。若承紫詔返瀛洲，此地曾忘遷謫憂。
漳南王園樂全亭席上呈同遊諸君坐客劉公曰有水一池有竹千竿可以賦詩浪士勇起索筆即其言綴成長調文不加點 郭祥正 
樂全有水一池，有竹千竿。池通兩潮信，密竹四時寒。引子黄鸝弄語，探魚碧鳥忘還。復有佳賓命酌，水晶交錯觥船。空中聞玉簫，王母想乘鸞。問君不醉當何適，百歲憂愁今夕歡。嫦娥癡姑理冰盤，絳龍蠟淚癡不乾。孰知大海騰波瀾，自有人世藏仙源。劉公八十精神全，留子造古風義全。蔡阮名家文學全，王氏世醫陰騭全。兀兀浪士天機全，樂全乎，且飲酒，獨醒懷沙亦何有。
題畢文簡公撰李太白碑陰 郭祥正 
清風無根長不死，太白高名亦如此。何人謂是王佐才，文簡雄詞瀉秋水。賢孫出守鐫長碑，碑成字字生光輝。寵胡妃子已萌亂，翩然鳳鳥來非時。出林秀木衆欲殺，納官贖命何其危。畫船載酒酌明月，不著漁蓑披錦衣。醉眼天地即衾枕，至今荒塚人疑之。丈夫闔棺事未定，後三百歲方逢知。知太白，文簡公。不誇能詩與飲酒，惜其浩氣突兀藏心胸。青山老碧洗秋色，姑溪濯綠涵春容。太白不見碑可見，螭盤鼉載傳無窮。
寄題湖州東林沈氏東老庵 郭祥正 
東林沈郎真隱居，山環水遶開方壺。何年濯足脱塵網，坐卧七言哦蕊珠。有時隱几佚吾老，萬事不到靈臺虚。甕間綠螘春欲活，仙翁夜降青雲車。自稱山人號回客，爲君猛飲留斯須。蚊蠅驅盡燭還滅，清風掃地銀蟾鋪。梨花蕉葉鍾與鼎，倒卷錦浪吞鯨魚。雙瞳湛湛翦秋碧，三山不動喬松孤。歘然踊起拂素壁，筆灑二韻鏗瓊琚。西鄰已富憂不足，東老雖貧樂有餘。白酒釀來緣好客，黄金散盡爲收書。甕乾吟罷尚攜手，寥寥天籟鳴笙竽。渡橋摻袂忽無跡，東方漸白飛羣烏。世人尋仙不可得，仙人寓世情何如。桃源歸路杳難問，落花流水空踟蹰。後來福禍固已驗，生死往復猶坦途。圜庵不壞子傳業，玉琴遺韻寒泉俱。以回易吕未可必，回生回生是亦劉方徒。
舟經池州先寄夏寺丞 郭祥正 
去年收帆貴池口，聞君高歌撞玉斗。今朝至自大湖南，五溪新事爲君談。一年往返七千里，鄉國生還真可喜。君家白醪應已熟，正好齊山泛黄菊。
留題方伋秀才壽樂亭 郭祥正 
君家有亭何壯哉，參差碧瓦鴛鴦排。重窻靜深門不闖，地布瑩甓光如揩。斑斑簾竹輕風簁，日影射午疑瓊階。疊山墮勢危相挨，木人圍棋或負柴。虎卧洞壑猿攀崖，好鳥上下鳴聲喈。真假造物微毫差，玉葩照水絕纖埃。絲篁調音衆伎俳，水沈焚烟凝晝霾。夜晦爛蠟非燃䕸，唱酬交錯并詼諧，逢逢曉鼓傳官街。兩入場屋隨計偕，未得藍綬持簡槐。吾寧汲汲同井蛙，棄去不顧如敝鞋。沈潛自適江與淮，滔滔動靜終無涯。圓天方地安形骸，雖然此樂非吾懷。嚴慈鬢髮霜華皆，嗟今仕祿猶暌乖。行聞投印早歸來，亭上致宴羅吳娃。吳娃醉唱敲玉釵，綵衣自舞心寧㥟。心寧㥟，奉親酒，壽樂之榮世希有。
寄獻荆州鄭紫微 郭祥正 
李白不愛萬古侯，但願一識韓荆州。荆州太守古來好，至今文采傳風流。鄭公辭賦天下絕，殿前落筆鏗琳璆。相如嚴謹反枯澀，宋玉爛漫鄰倡優。卓然風格出天造，冰盤洗露銀蟾秋。麻衣脱去未十載，寶犀飾带魚懸鉤。道行言聽遇明主，皂蓋朱轓寧久留。渚宮風物最瀟灑，酒滿金罍誰獻酬。公嘗愛我如李白，恨不即往從公遊。醉看舞袖卷明月，夜聽長笛臨高樓。詞源感激瀉江海，筆陣頓挫排戈矛。駑駘蹇蹶固已困，勉之尚欲追驊騮。一朝公歸坐廊廟，致君事業如伊周。門闌從衛愈嚴密，是時願見應無由。行當投印佩長劍，夢魂已附西江舟。
姑熟乘月泛漁艇至東城訪耿天騭 郭祥正  长江
姑孰望東城，長江八十里。思君半夜泛漁舟，明月隨人渡寒水。江南美酒君家無，攜來相就傾一壺。澄江如冰月如玉，拂拂清風生碧蘆。功名無成安足嗟，但令方寸無疵瑕。煉丹辟穀亦瑣瑣，萬物何處非生涯。君不見鴻溝欲將天下裂，失道陰陵遽身滅。玉帳周遭皆楚歌，金甲繽紛摧漢鉞。重瞳却傳繪塑手，瓦鼓巫歌薦神酒。廟前老木藏訓狐，豪氣英風亦何有。沈吟往事君勿悲，我曹幸遇堯舜時。田中穀稔牛羊肥，高會難逢易别離，今宵不醉欲安之。
西山謠寄潘延之先生 郭祥正 
男兒無成羈薄祿，日月相推猶轉轂。誰向生前悟此生，西山山人掛冠速。買田築室臨西山，時來石上横琴彈。千古萬古治亂事，一曲兩曲頓挫松風寒。門前禾熟醞美酒，故人車馬留盤桓。榮亦不足貴，辱亦不我干。但願青山綠水兩不變，醉醒自得窮觀玩。名落人間非所欲，閉門且喜辭憂患。君不見李太白，朝爲酒家仙，暮作金鑾客。醉裏題詩宫妾扶，自謂遇君今古無。一朝讒言入君耳，夜郎遠謫吟魂孤。到死空言竟何補，何如道行及妻子。西山人，孰可比。晴空矯矯孤雲飛，欲往攀援無路歧。
上趙司諫 郭祥正 
彈劍思經綸，悲歌負陽春。逢時不自結明主，空文亦是尋常人。君不見太公辭渭水，謝安起東山。日月再開天地正，龍虎感會風雲閑。又不見屈原澤畔吟離騷，漁翁大笑弗餔糟。可行則行止則止，胡爲憔悴言空勞。夫君之名振朝野，道行諫聽逢時者。南州豈足舒君才，天門夜詔星車迴。紫皇之真人，造化無嫌猜。往將和氣輔舒慘，不令地下萬物同寒灰。功成收身綵雲裏，坐酌千觴浮玉蕊。麻姑王母相經過，醉來共泛瑤池水。樂亦不可盡，名亦不可窮。願學李賀逢韓公，他日不羞蛇作龍。
贈張御史 郭祥正 
我愛張御史，酒船打拍浮。欲邀天下賢，盡向酒中愚。世人雖飲酒，只知酒味不知酒意胡爲乎。又聞夜歸東海頭，撫掌喚月當金壺。須臾蝦蟆蝕月黑，公起磨刀代天誅。蝦蟆吐月入地走，玉兔還家，桂樹不枯。公方醉卧，嫦娥驚呼。且語東方蒼青龍，遲遲推出赫日車。自然月光不滅，公飲不徹，是時應笑高陽徒。
贈提宮諫議沈公 郭祥正 
神仙之府名雞籠，千尋翠玉擎寒空。秀色凌風入城郭，半銜曉日金濛濛。賢材間出萬人傑，行脱麻衣趨紫闕。三朝出入持使權，凜凜聲名灑冰雪。往年作鎮來金陵，天子臨軒宣老成。問公書畫幾萬卷，品秩入奏編瑤瓊。延閣往往未嘗有，詔札奬與光華生。僉言公歸坐廊廟，易節暫刺玄暉城。懇請仙宮遽知止，車蓋翩翩還故里，粉娥執樂四時春。窈窕芙蓉新出水，嘈嘈弦管鸞鳳鳴，玉巵獻酒公解酲。人生快意似公少，家園乃是真蓬瀛。數峰飛來雲霧濕，琪樹玲瓏曉寒入。綠池水照百花明，芳亭小榭佳賓集。有時自賦歸來篇，幅巾藜杖詩中仙。秦晉諸子因避世，種柳栽桃安足憐。顧我登門二十載，貴勢能忘竟相待。數奇自笑無所成，亦欲浮舟往滄海。滄海雲濤人不爭，忘機可以超神凝。比公進退殊未足，若問逍遙無鷃鵬。
贈孫郎中 郭祥正  衡山
江潮夜漲北風惡，雙櫓喜逢溪岸泊。桂陽史君賢故人，借問慇懃吏來數。浮橋傾危暗難渡，靜枕不眠聽曉角。平明自笑僕乘無，破帽赤髯行踸踔。袖持漫刺前起居，屢歎窮愁手頻握。嬰兒連死瘦妻卧，病骨尚遭讒喙喙。壯志消盡同寒灰，生事無涯委藜藿。男兒有命何足論，斗酒貰衣評舊學。愛君新篇溢千楮，突兀寒宵見南嶽。龍蛇千丈老松杉，霹靂一聲揮電雹。豈宜偃蹇處郎曹，固合透迤步臺閣。天子聰明繼堯舜，廟堂論道皆伊霍。拔茅連茹收時才，尺寸高卑應不錯。君馳亨路鶚横秋，我困汙泥龜縮殻。
贈張參軍 郭祥正 
宣城之人張待舉，高才未得見明主。强將樽酒娛天真，猶得狂名落寰宇。陶陶復陶陶，意氣蛟龍豪。滄溟豈是遠，銀漢不爲高。路逢郭子陵陽津，平生未識如故人。相歡握手輒大笑，共訪瑤池尋玉真。天門夜叉識慮惡，爲我無錢謹關鑰。興闌却駕彩雲歸，别入紅窻共君酌。醉來兀兀乘扁舟，長溪水碧芙蓉秋。願逢萬丈龍鬚蓆，卷取月明歸玉樓。
贈彭明微判官 郭祥正 
昔謁公家賢侍郎，一見許我能篇章。俸粳兵酒屢持送，時時解榻令登堂。今喜清風傳令子，回首亨衢脱雙屣。北堂歸養太夫人，水陸珍羞稱甘旨。深沈大第蟠蛇鱗，兒孫藍綬何詵詵。有時宴喜列賓客，洞房粉黛桃花春。玉指纖纖拂弦索，輕雲凝碧羅衣薄。主人快意妾爭妍，松上女蘿知有託。君不見景太傅，殺身本爲功名誤。又不見張舍人，朝爲近侍夕爲民。古來寵辱亦如此，安用浮雲纒此身。愛君進退真得所，不負青春領歌舞。我方兩鬢撲黄塵，夢寐江南思舊土。别君去，將拂衣，扁舟若渡歷陽月，願聽新歌酩酊歸。
贈陳懶散 郭祥正 
懶散翁，何怪奇。形容磊落似元亮，情性孤高如伯夷。靈臺瑩徹軒轅鏡，妍醜默辨毫與釐。生涯只寄一壺酒，萬事掉頭予弗知。或乘爛醉說儒佛，風雲座上騰蛟螭。顯晦自任不可測，頭角變化将有時。驚人一鳴，冲天一飛。豈能齪齪事小隱，堯舜君臣方有爲。懶散勿懶散，石渠金馬須翁來。
贈舒州李居士 郭祥正 
李居士，存心最慕韓伯休。州城賣藥不二價，世人求我我何求。顔如渥丹眼如漆，和氣酣酣吐朝日。偶來握手爲一言，照盡五臟平生疾。箧中自取三粒丹，瘦骨坐使春陽還。便當投印棄冠带，與君海上巢名山。深鋤茯苓釀酒，極飲形骸可長久。乘槎鼓枻入雲濤，醉放一絲攜六鼇。
謝杜倅職方兼簡湯史君 郭祥正 
李白昔遊宣城時，誰爲太守賢相宜。掣鈴交通喚六博，壯哉意氣凌虹霓。北望樓高氣象古，遺風餘思猶依依。我來正值青春半，雜花爛笑禽爭飛。輕烟繚繞淡白日，細風蕩漾吹游絲。高樓簾卷鄰袖出，百尺欄干横酒旗。銀鞍白馬不知數，龍箏鳳管相追隨。杜陵遠孫駕别乘，恩威得所名聲馳。華堂重搆喚賓客，風前共倒黄金巵。我爲下客最疏放，辱君許可能文詞。死生夤緣釋氏說，但覺時換名姓非。寄言太守勿感慼，共對佳人花下迷。莫敎流水落花去，空聞暮雨哀猿啼。
謝劉察推 郭祥正 
秋風吹霜入松柏，虚谷聲遙寒刺刺。月華正高星宿稀，獨鶴不鳴觜插翼。是時夫子爲我吟，逸調雄才世無敵。十年學詩自謂豪，一日逢君有慚色。恍疑醉夢太帝家，寶藏珠樓不知極。蟠桃結實九重春，金銀琅玕萬林直。須臾收拾到平淡，雨洗高峰增老碧。又如摩詰畫思精，一幅霜綃數拳石。鬼神怪變露形狀，天地英華發胸臆。我家江南謝朓山，山深流水長潺潺。獼猴摘果趁不去，白雲常在衣裳間。斷無車馬送塵土，獨與猿鳥期追攀。一杯有酌醉復醉，萬慮不到閒中閒。欲邀君去詠此景，願窺巨筆追揚班。其餘功業未足數，天馬安得趨塵寰。
謝東城練尉 郭祥正 
我聞武夷山，迺是神仙府。靈丹插峭壁，異骨留深塢。有時風高月色靜，天樂琤淙散天宇。飄飄秀氣鍾爲人，往往聲名邁前古。練君頭角傑然奇，少年折桂登雲梯。陸機才華恨羞澀，相如詞調慚支離。青衫一命東城尉，能使斯民歌愷悌。鸞鳳肯與雞鶩爭，萬里雲霄終自致。東城烟水秋茫茫，覽古高吟應斷腸。白蛇血濺赤龍劍，八千子弟同時亡。而今戰處無青草，廟門斜掩狐狸老。羣巫請雨搖鐶刀，滴瀝椒漿薦蘋藻。力拔山兮安在哉，丹青壁畫空塵埃。因君吟想不能已，孤雁一聲山月頹。
謝淮西吳提舉 郭祥正 
瘦馬徐行三百里，撲撲黄塵眼雙眯。手攜簿法趨使臺，惟恐瑕玼煩摘指。藍衫慼慼走廊廡，與坐撫循顔色喜。琅琅先誦荆州吟，醉來捉住鯨魚尾。如今無復氣凌雲，垂首低徊逐泥滓。須臾又忘按察尊，羅列壺觴瞰池水。圓荷翻風碧玉軟，幽鷺得魚團雪起。正當煩暑浩如秋，更聽高談清入髓。君臣會合前世無，朝廷萬事圖新美。甲花照日御營寒，胡命懸絲朔風裏。自嗟雖老力未衰，命未遇知甘擯死。南山射虎竟殘年，不得封侯亦徒爾。感君欲引西江波，涸轍行將脱螻蟻。功名成就須報恩，莫道江南無壯士。
仲春櫻桃下同許損之小飲因以贈之 郭祥正 
君不見古人悲歌愁殺人，一片花飛減却春。徑須沽取就花飲，暫時爛醉陶天真。借令黄金大於斗，豈買人間百年壽。但願青春永不歸，更得滄溟化濃酒。朝酌弗乾，暮傾弗竭。東向浮桑採日枝，西入瑤池浴明月。枯桐三尺安足彈，重華去矣薰風寒。夷齊恥食首陽粟，屈子徒佩瀟湘蘭。噫吁嚱哉賢與愚，同歸一死胡爲乎。共君極飲且爛醉，指點世路皆虚無。許損之，爾爲我滿斟，我爲爾高吟。相逢莫恨晚，結交貴知心。坐看南山一片霧，忽成千里萬里之春陰。
再遊花山 郭祥正 
去年來時春未歸，枯林扠枒露老枝。今日重來春已去，秀葉茂密藏黄鸝。山家景物新換故，世事塵埃朝復暮。白頭迤邐謝輪蹄，青塚綿聯老狐兔。令人歸興如浮雲，早向江山樂賤貧。不須訪道赤松子，但愛鱸魚并紫蓴。
酬蔡尉秘校 郭祥正 
環峰雨過烟嵐披，君醉兀兀騎驢歸。明朝大字送滿篋，乃是醉掃琅琊詩。陽冰篆筆昔未有，鐵索礧碨纒蛟螭。禹偁八詠不足數，永叔爛浸鐫瑤碑。山光水潤洗出大古色，更後敢作知爲誰。愛君膽大少且鋭，攙剔缺漏筆補之。飄然一别今七載，取讀往往生光輝。寧知流落尚爲尉，瀟湘邂逅令人嚱。又致新章溢編楮，遣僕買酒烹黄雞。伊予齒髮更衰落，固異往昔相逢時。舉杯未盡輒醉倒，跟吻雖强難扶持。人生老去百無益，談新憶故惟傷悲。勸君休吟亦勿飲，橛株拘坐真忘機。死生終始了爲一，清風爲我炎天吹。
酬李從道太博 郭祥正 
秋水浸天無表裏，間帆已過三千里。鸚鵡洲前逢故人，往事新愁還可紀。祖朝熙熙民物好，長憶聯車游五老。鳥啼花舞送春歸，倐忽官書滿三考。從兹南北趨塵勞，往往遭嗤兒女曹。斗筲之祿未能棄，回首空羡嚴陵高。相逢彼此驚遲暮，筆下琳琅寫心素。荷花十頃遶君家，豈是荒榛礙歸路。悲歌不覺青衫濕，酒杯未滿愁先入。聞說明朝趨玉京，直節如今恐難立。
公擇鄂守學士三堂請雨 郭祥正 
廟門斜開壓江浦，紅裳小巫未擊鼓。太守焚香令致詞，願駕蒼龍作霖雨。三神鼎峙名謂何，子胥范蠡馬伏波。圖經莫載碑字滅，忠魂血食應不訛。朝廷日夜傳新令，輔弼賢良元首聖。陰陽調燮神相之，忍使斯民饑以病。
酬魏炎秀才 郭祥正  庐山
碧雲暮合廬山頭，夜蛩聲撼鄉園愁。忽然一見舊遊客，貰酒不惜千金裘。高談稍聽吐胸臆，歘如野燒光難收。虎豹哀嗥走不徹，獵網四面誰能搜。嗟予慄慄畏事者，兀坐視予勞雙眸。主人欣歡亟掃室，雁榻旋列横霜秋。兩溪倒碧瀉明月，松窻左右風飀飀。長篇贈我不可和，和聲酸澀令人羞。
和懶散贈葫公 郭祥正 
葫公家在東園隅，世族蕃衍今仍孤。平生嗜酒少知者，請說懶散提攜初。杖頭世界迷日月，豁然心地無榛蕪。人人未飲公輒醉，坐卧只與樽罍俱。章華開口洩上旨，毛穎秃髮非中書。貪官雖得後乃辱，智慮可惜于身疏。豈如葫公泛滄海，不用鼓枻并乘桴。蓬萊頂上受玉液，酣酣至樂忘榮枯。劫火任滅公未醒，不復願進承明廬。承明侍宴盡金玉，君豈有意來相呼。
月下獨酌二首  其一 郭祥正 
長空無雲江水凈，月出東方掛金鏡。我時有酒何處斟，破碎寒光借漁艇。便邀玉兔乞靈藥，一粒爲醫天下病。玉兔既不報，我亦醉不知。舟人解事喚我起，月輪已轉西山西。人間萬事不可了，且與明月閒相隨。
月下獨酌二首  其二 郭祥正 
明月不解飲，何事解照琉璃鍾。金波蕩漾使我惜不徹，一酌萬事逃心胸。良時忍自棄，聖代真難逢。生平不知耕與戰，唯知猛飲大笑吟清風。竹林七子豈足數，淵明五柳方途窮。一身不爲萬乘屈，傲矣嚴陵垂釣翁。明朝官滿，歸去來兮。但願月輪不缺，樽酒不空。吾君萬歲坐法宮，四海長靜無兵戎。
魏武廟 郭祥正 
濡須山頭祠魏武，炫轉紅裝按神鼓。蘋藻盈筐酒滿樽，呼吸風雷激春雨。田疇高下春雨平，操牲飲福羅中庭。吞吳成魏還歸晉，血食猶參社鬼靈。
向舜畢秘校席上贈黄州法曹杜孟堅即君懿職方之孫也 郭祥正 
青天無雲日華滿，小妓樓中吹玉管。卷簾不信夜霜寒，熏蘭酌桂肌膚暖。黄州之客最少年，醉來口角傾詞源。驚龍掣電繞滄海，沙場陣馬成功旋。殿賜新袍織春草，水溢雙瞳犀插腦。壯圖佇結明主知，带束黄金應未老。宣城憶拜乃翁時，幕中珠履皆雄奇。至今名姓記僧壁，當年已識麒麟兒。嗟予老人日零落，兩鬢衰蓬眼生瘼。寸心猶欲慕夷齊，險路無緣攀衛霍。邂逅桐鄉逢故人，槐槽瀉釀追陽春。形容若畫凌烟閣，第一江南尋隱淪。
懷青山草堂 郭祥正 
三峰連延一峰尊，龍山白紵如兒孫。重岡複嶺控官道，北望金陵真國門。淙流奔激灑河漢，兩溪直接丹湖源。松荒檜老古佛刹，雞鳴春晚桃花村。石崩廢井謝公宅，龜仆斷碣長庚墳。斯人白骨已化土，英氣往往成烟雲。我昔棄官結茅宇，九品青衫安足數。竹筒盛酒騎白牛，醉眠看天與天語。如何蹭蹬隨辟書，十年又向風塵趨。只今兩鬢滿霜雪，功業不成思舊廬。山花解忘憂，山鳥名提壺。四鄰未必便棄我，三徑荒草還堪鋤。烏泥田肥種秫稻，紫蓴味美饒嘉魚。盈缸釀酒邀客飲，林下散髮時時梳。誰人縶爾不歸去，自問此心無乃愚。
憶五松山 郭祥正 
江南富山水，忽憶五松山。梁僧種松奪造物，至今千丈凌雲間。上有寒蟾吐魄凝冰雪，下有銅陵碧澗傾潺潺。雷公睥睨不可以揮斧，老鶴飛來勢欲止而復還，猿猱側望何由攀。琉璃殿閣若化出，四天之衆說法鳴金鐶。我嘗脱屣往棲息，六月清風無汗顔。濃陰可愛坐盤石，綠酒酌盡横琴彈。命宫叩徵天地變，聽之以氣往往生羽翰。紛埃不到佛凈國，豈識人間行路難。塵勞忽起舊緣想，倒騎匹馬來長安。修鱗掉尾業已困，涸轍孰與西江瀾。髮疏齒缺形將殘，畏塗足躡心膽寒。屈原懷沙賈誼貶，身後忠名何足觀。不如宴坐碧山裏，笑傲每攜雲月歡。明朝却欲渡江去，五松巖戶無人關。方壺員嶠太殊絕，幸有此山容我閑。
清明望藏雲山懷舊遊 郭祥正 
憶昔清明出郊去，藏雲寺前花正開。蜜蜂銜蕊異香散，時時灑面微風來。溪泉甘滑碧玉色，晴山倒影無纖埃。紅粉佳人十七八，踏青唱歌雲鬢頹。黄犢行牽載酒瓮，到處便傾三百盃。或逢濃陰藉草坐，口横玉笛吹落梅。傍人問我樂何事，我心無事同嬰孩。誰令束带入官府，觸網修鱗難再回。清明依舊好時節，朱顔憔悴無由陪。藏雲之山亦非遠，隔江東望青崔嵬。
洛中王秀才談劉伯壽動靜慕其瀟灑作詩識之 郭祥正 
客來說劉翁，嵩山跨黄犢。青衣二雙鬟，顔色若明玉。手攜綠牙笛，隨軒奏新曲。倒傾酒榼松下飲，旋開氈帳雲中宿。少年富貴老安閑，自道此生無不足。令人慕高標，神魄頓蕭爽。何當插兩翼，乘風一飛往。永結斯人交，逍遙恣真賞。長哦紫霞篇，洞戶瓊瑤響。胡爲戀青衫，壯節空骯髒。塵埃一閧城郭卑，波瀾萬頃滄溟廣。明朝未作嵩少游，且向江南結魚網。
逍遙亭歌一首贈太守王君章 郭祥正 
逍遙之亭在何許，城角西南小溪滸。水仙粉面浮清波，羽林兵仗森三畝。六月微風拂面寒，不信人間有煩暑。借問逍遙真隱徒，西山看雪倒騎驢。形骸兀兀天壤俱，畫手爭以丹青模。大言得罪僅免誅，斥參軍事來當塗。傳云此地舊結廬，百年荆棘遺荒墟。公來相址呼犂鋤，雙亭化出瓊璃鋪。欄干鬬角明青朱，四座瑩徹纖埃無。蘭芬麝裂陳罌盂，珠履珊珊陪後車。東瞻宣詔西浮圖，曉光夕景迷蓬壺。愛公心晝如明珠，落成之樂政事餘。爲公歌，勸公醉。留連亭上能幾時，行促星軺還玉陛。
投獻省主李奉世密學 郭祥正  泰山
祖朝相國之真孫，軒軒冠蓋宜高門。拔身州掾入政府，議論挺特窮根源。顔淵必用孔丘鑄，自此聲名聞至尊。熙寧神化邁前古，屢詔馳車外循撫。大河之北淮之壖，民起疵癏勇歌舞。樞庭進直腰横金，君臣道合同一心。貨泉交匯指諸掌，老吏縮手隨規箴。如公之才世希有，突兀千丈輝喬林。徐冠貂蟬坐廊廟，重見成王得周召。泰山鏤牒天垂休，却笑鴻濛首頻掉。賤生流落何可言，四十栖遲埋冗員。涸鱗悵望一盃水，安用西江浩渺之波瀾。願公吐和氣，稍回巖谷春。養成尺寸木，爲公車下輪。他年青史上，報德豈無人。
俞俞堂寄鄂州李裕老 郭祥正 
黄鶴樓南大湖側，芙蕖深遶誰家宅。云是裕老之宴居，高堂獨榜俞俞額。春山抱翠入平簷，夏竹引凉吹廣陌。秋江澄月天鏡開，冬雪擁林崑閬白。世間萬事不掛心，瓮撥香醪欣有客。客來乎，伴我飲，不醉無歸醉還寢。問君欲達逍遙鄉，信哉天地真衾枕。覺來何物能解酲，試作琵琶打面聲。俞俞和氣淡四體，安用辟穀求長生。君不見鸚鵡洲前殺禰衡，三赤棁杖當雄兵。才名誤身不自覺，恬淡晦跡無人爭。南北相望二千里，夢逐高帆逆秋水。爲翁持酒聽翁歌，衣濯黄塵眼除眯。
前雲居行寄元禪師 郭祥正 
憶雲居，乃在匯澤西南修川之隅。山盤盤兮，石門屹立磴道絕，飛瀑萬丈淙冰壺。雲沈沈兮方晝而忽暝，古木交錯兮藏鼪鼯。攀崖欲上復自止，投險却憶騎鯨魚。崖向時復造平野，絕頂乃有百頃之膏腴。羣山下瞰若聚米，殿閣枕藉非人區。露華洗出太古月，桂子搖落陰扶疏。清風欲借羽儀展，穢念頓覺秋毫無。老禪底事不度我，紅日東上還驅車。如今正似武陵客，放舟已遠嗟迷途。青春一往二十二，白雪漸變千莖鬚。西來忽遇歸飛鳥，青紙遠寄黄金書。靈茶香味勝粉乳，滿篋所贈遇瓊琚。玉川七椀喫不得，灌頂未識真醍醐。南暹北訥惜已死，唯師秀出孤峰孤。潛深隱密自得所，豈不憫我棲榛蕪。倒影射巖猶入石，異日三椽容野夫。
後雲居行寄和禪師 郭祥正 
我所思兮，歐山之巓。白石蒼木蔽窺而隔世兮，路通乎兜率之天。層樓複閣，觸峙絢爛。往即造兮，雲渤興而澶漫。徙倚恍惚，若奪吾魄兮，聊枚睫以盤桓。徐風生而霧散，卷綃縠于林端。洎天清而日上兮，瀑峻飛而潺湲。畜而爲潭，泄而爲澗。運之以車兮，盈乎大田。然復度石橋，登重門。睹篆玉之榜，謁金仙之尊。徒衆五百，厖眉皓首。形儀靜而不雜兮，語言要而不煩。齊興止以鐘鼓兮，善後先而靡難。舉正眼而諦瞬兮，了無一法之可觀。寂兮樂兮，妙復妙兮，其惟真如之禪。我請棄冠釋带以投依兮，師則指乎未契之緣。于是曳屣却步，循磴道而復返兮，歲眇眇而屢殘。觸網羅以系累兮，方傷羽而戢翰。悵昨游而欲再兮，庶已創而復完。亂曰：疇將歸兮，卧龍之室。依人道師，成佛而出。
贈潛山伊居哲先生 郭祥正 
伊君頭戴星文冠，遨遊五嶽何時還。結茅却在潛山裏，閉息自養丹田丹。聞說年齡七十九，髮如鴉青亦稀有。生平讀盡道藏書，寓興成詩僅千首。清風生我太古弦，彈罷時傾一壺酒。門前手植數本松，看爾凌雲比予壽。高奔日月瞻玉京，陰氣鍊盡陽氣成。行聞北帝呼六丁，紫書下詔鸞鳳迎。潛山空留千載名，白雲不斷溪長清。
贈桐城青山隱者裴材 郭祥正 
青山爲主身爲客，主人借客青山宅。白雲自在千里飛，長松不換三冬碧。藤枯誰與寫作龍，龜老何年化爲石。落花隨水眷深源，鳴雁過江悲晚色。家無妻子心無累，頂冒寒霜踵藏息。月明舞影聊盡歡，一點塵寰不留跡。儻來軒冕真可嗟，朝爲公卿暮遭謫。屈原賈誼爾爲誰，問君何似青山客。
寄劉繼鄴秀才 郭祥正 
憶昔重遊樂，尋春之宛陵。天機織出萬山錦，虹橋倒影銀河明。游絲縈空白日暖，好鳥亂響清風生。疊嶂樓中索美酒，坐上客子皆豪英。諸姬合雜奏弦管，一人妙唱爲井瓊。玉板斜開厚冰裂，鴛鴦索拍秋波横。酒盞貪歡不知數，夢入瑤池逃宿酲。誰知一别萬事錯，荷衣倒着來江城。青雲散盡落青野，長絲掣斷無長鯨。鄉山好在却歸去，當共故人吟此情。
題杏山阮氏高居 郭祥正 
仙翁得仙朝玉皇，當時種杏盈山岡。傳聞落英堰流水，每到三月溪泉香。白雲霏霏出幽谷，獨鶴沉沉唳喬木。寒潭深處睡蟠龍，靈草芳時躍青鹿。丈人何年居此間，詵詵孫子如芝蘭。抱才求進十五六，亦有隨計鄉書還。步兵傲世逸千載，誰道風流至今在。軟炊玉粒烹黄雞，客子雖多竟相待。我愛長吟登好山，到此便欲辭塵寰。可能築室輒延我，爲君鍊熟黄金丹。丹成大笑分一粒，坐令綠髮回朱顔。浮生百歲不早悟，日月擾擾空循環。
銅山寺 郭祥正 
田塍行盡蒼山轉，溪水滔滔晴曝練。馬蹄怯石鞭不行，十步九蹶令人倦。黄昏到寺亟就榻，山僧苦來邀我飯。香粳新炊野菜肥，一飽令人百憂散。篆香欲盡象燈暗，林聲敲敲苦霜霰。暫來福地能清虚，何用致身居諍諫。
隱靜寺  其一 郭祥正 
門横大溪溪凈碧，人不捕魚魚穩潛。哀猿長嘯霧垂地，饑虎一聲風動簾。金仙像古苔蘚剥，鐵磬夜敲規矩嚴。道師達性傲時輩，不信書生來養恬。
隱靜寺  其二 郭祥正 
碧霄峰下車輪停，道師未返誰逢迎。山雲情着雨正急，春水滿田人不耕。饑虎嘯風大石裂，倦鳥喚雛深澗鳴。客心欲去且復止，坐飽香飯餘何營。
浮丘觀 郭祥正 
仙翁得仙二千載，滄海變田田變海。浮丘却接番禺西，鐏跡蒿痕至今在。朱明之門敲不應，荆榛滿地誰重興。史君舉意要卜築，樓觀矗雲如化城。李白騎鯨下蓬島，嫦娥洗月來滄溟。相逢且勸百壺酒，蟠桃結實何時成。史君自有神仙骨，往往前身尋舊物。手探樹穴求玉環，肩拍洪崖猶彷彿。更提椽筆揮長篇，至理直欲追玄元。行當跨鳳返金闕，回首番禺空紫烟。
明皇十眉圖 郭祥正 
明皇逸事傳十眉，正是唐家零落時。霓裳曲調雖依舊，阿蠻終不似楊妃。畫工貌得非無意，欲使流傳警來世。翠翹紅粉尚爭春，隱約香風起仙袂。六龍真馭竟何之，泰陵荒草長孤狸。空將妙筆勸樽酒，醉覺人間萬事非。
九疑山圖 郭祥正 
噫吁嚱，九疑山色何雄奇。坡陁詰曲不足狀，九峰萬丈排天扉。嶄嶄儼若九老坐，乾顛坤弱能扶持。崖回時復見華塵，原本旋有山經題。白雲綿聯芳草歇，拱木夭矯狂風吹。上有源源不絕之寒泉，下有沄沄不斷之深溪。初疑青銅照碧落，忽見雲漢飛虹霓。丹青畫出尚如此，而况高步窮嶇崎。或云重瞳一來不復返，二妃血淚斑竹枝。惜哉不經孔子辨，後世誰能公是非。堯非幽囚，舜不野死。堯崩民如喪考妣，舜非游仙而幸此。羣猪聳耳聽童子，游人擊之變風雨。見豕負塗聖所惡，仙人護之亦何補。我知神仙術已卑，但愛此山雄而奇。背圖南望未能到，高吟盡日長吁嚱。
魏中舍家藏王摩詰海風圖 郭祥正 
只聞王公畫山水，未識王公滄海圖。魏侯矜誇我家有，取出十幅堂中鋪。誰知東海羣龍力，神妙能以一筆驅。洪濤翻天雪成隴，黑分雲霧藏空虚。高低數寸折萬丈，勢以意會無差銖。却嗟流傳數百載，絹素何以當涵濡。王公之心壯莫比，其工欲出造化初。惜哉已死不復得，悵望盡日將何如。魏侯魏侯重藏秘，直恐變化成江湖，我歌不足徒嗚呼。
王元當家藏鍾隱畫三害圖 郭祥正 
老鍾筆法何奇古，三害精靈一圖聚。周生自握蒼精龍，白額長蛟甘喪沮。危橋跨水壓波濤，巨木翻風瞑烟霧。挺然獨往知忘軀，敢謂誅邪天地助。三日生還動閭里，千載遺蹤存絹素。薄蝕已更人仰之，自古賢豪遺細故。何獨今人無此人，已覺丹青有深趣。江南印璽尚如新，國破蒼忙畫誰付。一圖分裂藏三家，離合悠悠歲時度。只今皆屬丞相孫，掛向高堂邀客顧。倐然風雲駕霹靂，雨來平地銀潢注。珍綈收藏卷不徹，直恐變化復入江湖去。
燕待制秋山晚景 郭祥正  洞庭湖
我朝妙畫能山水，燕公筆法精無比。燕公山水工平遠，一幅霜綃折千里。瀟湘洞庭日將晚，雲物蕭蕭初滿眼。虞帝之魂招不返，霜樹冥冥紅葉卷。二妃血淚知幾多，竹上遺痕深復淺。漁舟片帆風已滿，漁父横眠思猶懶。時時白鷺聚圓沙，亦有行人下前坂。江回岸斷數峰青，彷彿靈妃曲可聽。却逢深崦見茅屋，只欠桃花如武陵。世間何物人爭詫，請說奇書并妙畫。一時鑒賞安足論，流轉千年愈增價。珍綈一襲藏至珍，卷尾長篇更入神。嗚呼粉墨終成塵，唯有文章道德能日新。
夏公酉家藏老高村田樂敎學圖 郭祥正 
高生妙畫世所知，君藏兩幅尤瑰奇。春回老柳未全綠，和氣盎盎微風吹。負暄當案誰氏子，坐以訓詁傳童兒。麻鞋破穿十指露，紵衫短袖烏巾欹。眼吻開張手捉筆，叱怒底事揚其威。兩童分爭迭相挽，彼二稚子傍觀窺。一童獨卧守書卷，性習已見分醇醨。皤然老叟醉兀兀，二孫側立猶扶持。餘皆伶官雜村妓，插笛放鼓陳威儀。三犬奔來吠欲囓，二人驚顧方攢眉。伶家有子少亦黠，兩手據鞍驢載之。尊卑向背極精妙，精妙得以意思惟。田翁豐年固取樂，又能敎子勤書詩。德澤涵濡賦斂絕，致我鼓腹咸熙熙。畫工亦畫太平事，誰欲擾之生亂離。高生高生，不獨愛爾之妙筆，對此頗思三代時。
寂照大師匣藏相國寺壞壁秋景 郭祥正 
京城車馬多塵埃，一見妙畫心眼開。深山老木秋思靜，苦霧鬰鬰諸峰埋。客騎蹇驢打不動，懊惱似憂寒雨來。崖平路轉斗然絕，筆力未斷空徘徊。胡爲皴剥僅盈尺，鐍以大篋過瓊瑰。師云昔是殿堂壁，治平大水餘皆摧。恰如盧仝玉碑子，中路撲折令人哀。玉碑一折乃無用，此畫雖缺猶堪裁。君不見，山前路，路長不獨憂風雨。前有毒蛇後猛虎，磨牙矯尾藏深塢。聖人皇皇嗟逆旅，畫工意思非無補。非無補，誰信之，紛紛門外誇輕肥。
泗水雍秀才畫草蟲 郭祥正 
蜻蜓點水蝶撲花，螳螂捕蟬蜂趁衙。營營青蠅爭腐糝，趯趯阜螽沿草芽。餘生骨朽不復得，雍子筆老誰能加。卷開却掩恐飛去，綈襲愛護行隨車。况君才力日清敏，胡不放手爲龍蛇。龍蛇逼真看騰躍，出入天地藏烟霞。
謝冲雅上人惠草書 郭祥正 
上人胸腹包琅玕，醉目睥睨臨冰紈。墨池頃刻波瀾翻，虬龍尾尾垂雲間。搖曳天矯若可攀，霹靂轟斧電火騫。卒章雨雹霏漫漫，澒洞恐懼坤軸掀。白沙縱横仆鼉黿，屋漏壁折安足言。鳥驚出林避彈丸，斗高復下騰修翰。朽木欲折枯藤攢，逸興不顧長毫乾。客如堵牆爭縱觀，詎知堊盡吾鼻端。黄金論斗珠走盤，數字不售尤爲難。爾嘗愛我說玄理，爲我落筆動盈紙。張顛懷素嗟已矣，上人之書無與比。
謝鍾離中散惠草書 郭祥正 
丈人行草天下無，體兼衆善精神俱。少年弄翰今懸車，一幅不博千明珠。墨池翻瀾化鯨魚，老木半折傾藤枯。霜天一陣來雁鶩，荒陂數點眠鷗鳬。換鵝瘞鶴雖已矣，折釵劍舞成須臾。心通造化乃神速，伯英懷素真其徒。邇來作我醉吟贊，寶藏二妙歸江湖。要將垂法數百載，摩挲青玉親傳模。丈人善吟仍善奕，名譽豈止專能書。名譽豈止專能書，皎如浩雪盈冰壺。
謝蔣穎叔惠澄心紙 郭祥正 
李氏三世皆名書，古今筆法誰能如。澄心堂中畜妙紙，敲冰搗楮惟恐粗。當時文物稱第一，敎勑往往親涵濡。赫然真龍躍中國，僭跡甘就雷霆誅。論功行賞盡金玉，唯有此物多贏餘。流傳既久乃珍絕，一軸不換千明珠。樂安御史輒寄我，二十五幅無纖汙。却疑織女秋夜醉，素段割裂天所須。又如美玉纔出璞，瑩采射目爭陽烏。文章未到一王法，寶紙謾對明窻鋪。廷珪煤麝銅雀瓦，氣象嵂兀尤相於。坐思厚貺欲爲報，累旬安得論錙銖。况君才力似韓愈，盡當返贈誅奸諛。
謝餘干陸宰惠李廷圭墨 郭祥正  长江
集仙昔與文忠遊，文采聲鳴喧九州。鯤鵬未化忽搨翼，地老天荒雲海幽。篋中嘗秘上賜墨，紫金泥印雙脊虯。名題廷珪姓氏李，此物未省何年留。紋如堅犀刮不動，鏗鏗觸硯蒼烟浮。蜀牋灑落黑勝漆，欲論所直真難酬。麟兒字法肖家學，珍綈寶匣深藏收。并刀截斷輒分我，始信明珠今暗投。嗟予吟筆久已閣，辯舌倒卷剛腸柔。書陳北闕上印紱，志樂南畝親耡耰。得君賜墨竟安用，捧翫反覆增予羞。况君綠髮眸子瑩，才業自副朝廷求。研磨煤麝染諫草，扶擿世病蒼生瘳。名成功遂取上笏，世閥光焰垂千秋。莫如老鈍默將死，再拜謝貺長江頭。
謝李公擇惠妙墨二餅 郭祥正 
南山來松節，北山割麝臍。燒烟掃煤和膠漆，篆記歲月形蛟螭。集賢學士久珍玩，云初得自扶桑枝。張翁所作又精絕，磨刮不動猶堅犀。鄴臺古瓦汲水試，黑雲隨手生冰池。况君學術老益富，六經秘法窮無遺。明窻靜几列毫楮，而與此物真相宜。草玄著就垂萬世，忠厚自任陳安危。嗟予吏役久零落，至寶暗贈寧非癡。嗚呼大禹已往不復見，一尺渾厚疑玄圭。
謝王公濟節推惠硯 郭祥正  洞庭湖
歙溪之仙洗山骨，一輪琢出秋潭月。摩挲清潤無纖痕，不學寒光有時缺。玉川輒莫憂蝦蟆，縱爾觜吻何由齧。陰天著手泉脈生，三伏臨之冰炎熱。又如明鏡當晴窻，對面森森數毛髮。端江品格直頑賤，鄴臺片段多皴裂。中山有客先得之，獬豸峨冠爲忠血。竄身南過洞庭湖，覆舟幾葬蛟龍穴。君今贈我誠謂何，自愧閒官非補闕。松烟和漆法廷珪，玉兔長毫妙諸葛。敲冰搗楮出烏田，四物收藏豈虚設。乾坤俯仰存赤心，誅貶奸諛佑臣節。獨刊五傳扶春秋，肯趁時文校工拙。更衰更老心更堅，與硯相將不倉卒。
謝方彦德奉議惠羅文硯 郭祥正 
歙溪古源鑿龍尾，一片寒冰瑩無比。珍綈藏護知幾年，贈我題詩草堂裏。驪珠失色悲暗投，再拜置之枯木几。硯兮不似在君家，捧來自有纖纖指。
中秋泛月至歷陽訪太守孫公素 郭祥正 
中秋挐輕舟，西泛采石月。初疑擢碎冰壺冰，又如飛度雪山雪。若非身世出塵寰，底事清光透毫髮。袁宏謝尚久磨滅，含情欲就何人說。歷陽太守孫公素，竹冒寒霜松屈鐵。昔從赤縣守儀真，再上天門請符節。紫皇詔長雞籠仙，惠浹春陽威凜冽。開倉出粟賙民饑，夜戶不扃無竊發。咄哉此事安足論，斯人自養班夔卨。且聞兵厨醞濃酒，桂子秋香月中有。請君置我三百杯，我爲君吟一千首。壚鎚七竅完混沌，能使頽齡遂長久。饑横鏌鎁鱠鯨肉，渴引明河傾北斗。憑誰爲問陶淵明，胡爲種菊仍栽柳。豈如永夜無纖雲，江光月色鋪黄銀。喚取三千珠履客，陶然一飲情無垠。劉項輸贏亦安在，笑殺今宵月下之醉人。
二月十一日倪倅敦復小園留飲 郭祥正 
殘梅零落同寒灰，屏翳忍驅斜雨來。濛濛點滴夜連曉，園館寂寞生青苔。墨雲四卷山露碧，日轂照耀天衢開。妖桃映竹烟酩酊，細柳拂水風徘徊。倪公要我共行賞，小亭草草排樽罍。盈筐菊芽青玉軟，滿盤鱭縷紅絲堆。興來一笑且爲樂，春光半被鶯啼催。百年已往五十八，借問餘生真可咍。平原豪客散烟霧，東山舞妓埋蒿萊。眼前不肯飲五斗，身後安能傾一杯。
和州連雲觀留題呈太守王純父 郭祥正 
連雲之觀何寥廓，碧瓦危侵天一角。深排柱礎貫九江，返掛簾鉤吞五嶽。風檣北去烟溟溟，雁陣南飛秋漠漠。白衣每從欄下回，金盆正在簷前落。蔡公書榜妙入神，劍戟縱横挫矛槊。主君自是蓬萊仙，分符暫與民同樂。卷舒當爲天下霖，一釣能令六鼇躍。滕王庾亮爾何人，回視規模太卑削。我從姑孰飛輕舟，欲陪珠履登斯樓。與公酣歌相獻酬，蘭亭俗飲安足求。手搖麈尾拂斗牛，爲君千載揚風流。
謝歷陽王守惠新釀 郭祥正 
卓犖英才歷陽守，年來不得音書久。隔江知我巖戶寒，赤泥封送兵厨酒。碧玉壺，黄金斗，雪樹雲峰作賓友。爲君一醉歌陽春，空山霹靂龍蛇走。只愁君返紫皇家，西望連雲謾搔首。
寄歷陽張宗孟隱士 郭祥正 
歷陽張君心好古，冰不爲寒蘖非苦。我欲見之波浪阻，安得鄰巢接飛羽。百年營營竟埋土，進退趦趄亦何補。今歲秫田收幾畝，爛醉高吟餘不數。
送余秘校 郭祥正 
蒼山凍雲猶未消，君騎瘦馬來飄飄。入門下馬與我語，琅琅滿室鳴簫韶。一官初得遭猛守，十年困辱朱顔凋。恨無田園即長往，醉卧白日歌唐堯。去干斗粟活妻子，誰念塵滓汙瓊瑤。相逢太息不能已，解衣貰酒愁魂消。紅梅零落雪霜洗，蒼雁蹭蹬狐狸蹻。男兒功名顧有命，太公七十方漁樵。否極泰來如覆手，闊步自此凌烟霄。側聞丞相開東閣，肯使斯人重折腰。
送梅直講 郭祥正 
青風吹天雲霧開，仙人騎馬天上來。吟出人間見所不可見，常娥織女爲之生嫌猜。織女斷鵲橋，常娥閉月窟，從兹不放仙人迴。一落人間五十有四載，唯將文字傾金罍。李白佯狂古來少，騎鯨鬣鬣飛沿洄。杜甫問訊今何如，應爲怪極罹天災。公乎至寶勿盡吐，吐盡吾恐黄河水決崑崙摧。天穿地漏補不得，女媧之力何可裁。長安酒價不苦貴，風月但惜多塵埃。醒來强更飲百盞，酣酣愚智寧論哉。
送袁殿丞 郭祥正 
與君六年别，愁見雲開露明月。樽中有酒雖獨傾，萬古情懷共誰說。思君彈瑤琴，琴聲爲君咽。孤鴻高飛不可攀，北風一送何時還。欲問鯉魚更難得，江頭白浪高於山。天書彼此絕，令人腸百結。昨日聞君來，我心如鑿龍門開。拂拭囊中白玉璞，請君辨之爲磨琢。感君酬價過南山，即見名聲搖海岳。烹羊買酒邀吳姬，今朝會合明朝離。莫嗟兩鬢白雪滿，請看舞袖紅雲飛。雲飛酒闌君遂起，篙子催行趁潮水。君行汲汲過西山，手植松篁春正美。我亦歸青山，白雲相伴閑。若駕鸞凰赴瑤闕，先到臨川與君别。
送錢賢良 郭祥正 
去年六月梓山裏，與子披襟弄泉水。高談直出堯舜前，長林爲我清風起。金船滿滿傾醇醪，吳娥玉指拈櫻桃。君令勸我盡百琖，肝腸但覺翻江濤。醉來騎白鹿，大笑還青山。倐忽歲月往，思君鬢成斑。今朝邂逅蕪江頭，論心握手忘離憂。暫時會合復言别，安得彈劍從之游。我聞紫微薦君策，男兒事業豈易得。金門慎勿閑經過，爲奏天下弊穴如蜂窠。
送章秘書 郭祥正  洞庭湖 岳阳楼
君心抱太古，不肯屈世人。匹馬遍朔方，揚帆出天津。九疑連天洞庭闊，長歌愁殺蒼梧神。更將美酒弔楚屈，離騷繼作疑前身。兩姬不灑望夫淚，一笑岳陽樓上春。丈夫得意且爲樂，百年變化隨埃塵。如何南還過我别，却言北去朝天闕。上書力訴元兄冤，洗眼看君成一節。勸君事直還收身，速返東南弄白雲。功名汲汲竟何益，韓彭取笑武陵人。
送楊主簿 郭祥正 
浪花卷雪秋風起，開帆日行三百里。問君此去安所之，佐邑南城風俗美。夫君才業真雄奇，四十青衫能養卑。世無孔子禮樂壞，君獨勇起勤扶持。書成未遇聊自哂，暫向南城爲吏隱。閒入麻源傾酒巵，仙家好景無忙時。瀑綃千丈掛蒼壁，玉華萬柄搖清池。嫦娥東來渡銀漢，面面瑩徹皆琉璃。謝公秀句發天籟，顔守老筆蟠蛟螭。高風凜凜尚可揖，鳥聲不斷哀猿啼。嗟予學道苦不早，壯歲形容已枯槁。聞說名山心即飛，一生願向山中老。愛君逸興何由攀，飄如孤鶴遺塵寰。若見麻姑與王遠，寄我一粒黄金丹。
送耿少府 郭祥正  洞庭湖
白沙岸上相逢時，困倚欄干醉似泥。忽然聽君誦新作，酒肉頓覺寒風吹。今朝邂逅蕪江涘，大軸蒙貺東城詩。雷驚電掣露怪變，山崩海瀉能扶持。令人壯觀不知己，倦翼欲接青雲飛。逸駕固當出塵滓，胡爲一命東南馳。洞庭波瀾洗天吼，衡嶽葱蒼掛南斗。窮幽歷險詩魂醒，不倦青衫困趨走。屈原賈誼杜子美，白骨荒丘今在否。款騎瘦馬一弔之，滿眼斜陽入疏柳。詩成寄我慎勿遲，側望陽春活殘朽。暫時離異何足論，酩酊江樓一樽酒。
送徐長官 郭祥正 
徐夫子，能談經。不學俗儒事章句，白首役役勞骸形。我嘗洗耳聽其說，寒泉潄玉聲瓏玲。十年茅塞一朝拔，四體自豫神安寧。交游得君已恨晚，歷陽幾日同醉醒。新詩百韻忽贈我，滿紙落落排明星。使我目睛眩，又若遭雷霆。自愧久滅没，安足煩褒稱。李翰林，杜工部，格新句老無今古。我驅弱力謾繼之，發詞寄興良辛苦。幾欲攀天門，擊天鼓，女媧有志終難補。低頭帖耳逐駑駘，倒着青衫走塵土。東風吹破江頭春，綠楊紅杏能笑人。狂來且盡一壺酒，世無賀老誰相親。君今别我又遠適，錦帆千丈迷空碧。飄然去意凌崑崙，自古雄豪少知識。我亦從今不復言，靜看澄江浸寒璧。
送李節推 郭祥正 
昨對桃花與君别，共唱離人眼中血。今見桃花君復來，似與東風趁時節。北去南還何日休，書生道路多窮愁。安得巨航滿載酒，一帆風過蓬萊洲。
送李察推 郭祥正 
去年遇君陵陽峰，杜鵑聲亂桃花紅。佳人玉指接玉板，勸我一醉三百鍾。醉來騎鯨赴瑤闕，不記當時與君别。溪上扁舟破雪歸，樓前芳草還春發。白頭太守重相過，開樽大笑呼瓊娥。向來十客七已去，唯與杜九聞清歌。歌聲繞梁離思苦，聽不得終淚如雨。回首茫茫天地中，聚散百年能幾許。今朝此地重相逢，秋漢無情江月空。把酒與君須醉倒，已知後會皆衰翁。陵陽樂事那復得，官賤食貧身愈迫。擊劍高吟非故鄉，何時共作滄浪客。
送姚太博 郭祥正 
春風動地吹春去，行人不肯江邊住。片帆朝掛暮千里，烟霧蒼茫宿何處。夫君少年日，射策明光宫。同時得意三百輩，上林曾醉桃花紅。十餘年間事超忽，幾在青雲幾白骨。君雖未甚榮，亦足有餘樂。存心不負聖與賢，何須畫影凌烟閣。潯陽城頭北樓壯，邂逅相逢觀暝漲。魚龍奔走勢莫分，却憶當年兵火愁殺人。至今戰場無綠草，冤魂夜哭寒蟾老。臨風瀝酒一弔之，而我浮生何足道。聊爲君行歌數聲，青山截斷江流平。晴雲相對似能舞，野鳥好語如吹笙。却送閑愁付滄海，身雖離異心無改。若到蓬萊王母家，爲攀桃樹遙相待。
送陳屯田知明州 郭祥正 
屈指宛陵客，八九名世賢。我亦駕白鹿，往往登俊筵。昭亭自作老龍鬭，疊嶂不礙明河躔。餘霞散綺入高閣，澄江似練拖晴天。黄金買酒不論價，壯心共許青春前。丞相初爲部使者，精選邑治君尤先。業聞上書後薦達，玉陛引對親承宣。付之一節使淮滸，三十二縣刑無冤。嗟予末路最流落，哭兒清淚雙眸穿。感君不棄半面雅，取之涸轍投深淵。稍回生意漸奮發，遽復捨我搖歸船。明朝勅拜四明守，四明山水君所憐。奈何歲旱天下歉，豈容醉卧滄溟邊。我疑帝命養頭角，乘春霹靂驚蟄眠。白蘋風靜湖月滿，謾弔賀公懷謫仙。
送劉繼鄴秀才之岳陽訪木尉 郭祥正 
羣鳥栖霜羽毛縮，孤雁冥飛何處宿。蘆花糝白天無聲，靈妃鼓徹瀟湘曲。此時歸夢尋故鄉，誰道行人鬢長綠。平生所得惟悲歌，時命未遇君如何。滿懷策盡獻不售，鳳凰飄泊無嘉禾。困鱗不借一盃水，異時安用西江波。岳陽高樓掛星斗，樓中子真聞舊友。請舒和氣邀陽春，便釀重湖作濃酒。山葉撩亂舞，山鳥縱横啼。古人交道貴終始，樂酣醉倒君莫疑。否極泰來不可測，豈有壯士長棲遲。豈有壯士長棲遲，青雲歧路看横飛。
送吳龍圖帥真定 郭祥正 
讀書曾不學腐儒，腐脣爛舌腸焦枯。又不學一詩一賦輕薄子，屑屑場屋名聲沽。西州治邑克肖古令尹，險欲臨水投神巫。政成召來御史府，彈駮庸相請賜雷霆誅。姦邪縮手不敢更侮祖宗法，又薦處士博士登石渠。富財治水各稱任，乃仗斧鉞臨湘湖。興學首敎士子弟，作碑後弔屈大夫。明年易節帥瀛莫，鐵甲百萬秋防胡。公曰承平勿誇武，解藏弓劍寛民租。詩筒交迎兩朝使，鐫金刻玉論歡愉。深沈不動若山嶽，節制似公誰可俱。少年天子聖慮遠，却顧南國成荒墟。拜公學士往綏撫，曾未朞月富民大姓爭來居。秦淮橋傾滯行邁，頃刻指畫窮精粗。斬材疊岸役兵校，一物不向民間須。月光激水夜景午，長虹矯矯當通衢。回思昔人政事美，盡求形像堂中圖。二十二人最豪傑，森森玉樹臨冰壺。前題姓名後書贊，文章彷彿窺典謨。昨朝除命下金闕，再備將印嚴邊樞。南民遮道留不得，老幼挽纜相攜扶。願言早入天朝作丞相，調燮水旱蘇寰區。功成異日保身退，西江秋風熟鱸魚。犛尾黄雀更珍絕，白糯釀美傾醍醐。醍醐一飲三百盞，琵琶啄木喚舞姝。舞姝十八如明珠，石榴殷裙蟬翼裾。舞徹輕汗潭香膚，桃花带露燕脂濡。綵衣班班羅鳳雛，問公此樂世有無。此樂世有無，何必更訪蓬萊山上神仙都。
送朱王二秀才歸江西 郭祥正  庐山
冰霜凍海海水黑，雲霧崩騰大空塞。饑猿哀啼虎噤嘯，高鴻折翅鷹斂翮。苦寒大苦吾正愁，二子胡爲千里客。自言失意西南歸，十斛明珠已空擲。廬山摩天瀑布雄，請把肝腸洗愁寂。
送沈司理赴闕改官 郭祥正 
捕寇治獄皆有聞，才力縱横真出羣。薦書交上三歲滿，玉陛引對瞻吾君。胸中策畫爛星斗，筆寫紙上虬龍奔。完創補弊有捷理，此時歧路挐青雲。雲霄問誰作霖雨，願洗邊城血中土。和氣油然熟禾黍，天下蒸黎免窮苦。男兒事業當致主，我獨沈溝亦無語。離亭愁懷安可數，春風自在花飛舞。船尾插旗轟畫鼓，摻袂青山遮别浦。
送方奉議倅保德 郭祥正 
太行積雪三千尺，渾河連天厚冰塞。天台詞人不畏寒，攜家直赴并州北。越羅蜀錦置筐箱，狼帽氈裘付妻息。邊城雖道無戰塵，塞草從來少春色。馬上題詩泣鬼神，何時歸奏平戎策。我欲爲書叩相閽，喚取斯人侍君側。
送王主簿棄官歸建昌 郭祥正 
老着青衫羞望舶，自笑風船禁不得。拂衣高詠歸去來，我有麻源三畝宅。朝餐太陽茹紫芝，時時更作方平客。肯嗟垂槖少黄金，兒孫只用傳清白。
送陳大夫罷太平守還臺 郭祥正 
去年秋暮送東玉，今歲春殘送子儀。人生不老安可得，况復年年傷别離。請說湓江初識面，已知磊落胸中奇。桐鄉之會愈相樂，是時解印予言歸。公乘扁舟過溪口，殷勤訪我論新詩。君章下車始命客，邀公與我同遨嬉。開懷醉倒信莫逆，十年一夢音塵稀。忽聞公來守吾土，餘生幸獲仁賢依。政成無擾威惠浹，白駒馳隙臨瓜期。梨花奪月爛銀白，繪盤縷玉江魚肥。酒傾碧盞盞嘗滿，曲度晴雲雲不飛。車輪未許生四角，且願逆風東北吹。留連更盡一壺酒，無使醒淚沾行衣。十科應詔公第一，出入省寺非公誰。欲陪後會定何許，咄嗟自此分雲泥。
峨嵋亭即席再送 郭祥正  长江
長江奔來一山裂，兩岸崔嵬聳雙闕。石人空老薜蘿衣，夜夜孤猿嘯寒月。斯亭誰作名峨嵋，顰翠含愁惜離别。浮生後會難再得，况復相看頭雪白。停盃執手聊逡巡，畫鼓銅鉦莫催客。客行西望紫皇家，紫皇真人駕龍車。海若驅鯨上金釣，玉女挾春妝寶花。千官稱觴祝天壽，簫韶九成奉肴酒。青霄闊步隨鵷鸞，肯向江頭戀楊柳。楊柳花飛春日遲，登峨嵋兮送君歸。
留别宣城李節推 郭祥正 
君作宣城幕下吏，我嘗築室青山址。三四相逢五六年，交情淡若秋江水。水流到海無窮時，吾輩論交無衰期。明主可結亦未晚，謝安四十功非遲。低頭感事復太息，汲汲功名亦何益。君不見屈原言直沉湘水，韓信功高亦誅死。窮達無過七十年，事業空存一張紙。不如飲酒臨春風，溪水綠淨山花紅。金絲玉管亂兩耳，一醉三百琉璃鍾。醉來辭君登海槎，四方上下皆吾家。
投别發運張職方 郭祥正 
蕭蕭乾葉欲辭柯，曉來更奈嚴霜何。明知飄泊不得已，請君試聽離人歌。生平學盡經濟策，宗工大匠親琢磨。三入長安獻不售，困鱗悵望西江波。感君聊借一盃水，六月炎蒸免枯死。高談雄辯爲我傾，古恨今憂對君洗。賣薪給家妻子羞，淮陰胯下未封侯。故人騎龍不相助，子陵自欲追巢由。拔山力盡真可傷，江湖安得重相忘。恩仇必報乃壯士，如今孰是韓張良。玉手纖纖把金盞，更聽新聲碎瑤板。醉鄉酩酊萬事休，功名難成歲華晚。噫吁嚱，秋風已老白雲飛，鄉關咫尺未能歸。倚瑟而歌悲帝子，南山遙望淚沾衣。願君聞此頗矜惻，許借長帆還澤國。他日堯階薦姓名，投老猶能奉鞭策。
酬吳著作 郭祥正 
醉乘黄犢窮山河，倐然遂向桃源過。桃源盡處見城郭，萬家訢訢聞弦歌。主人喜掃溪上榻，愛我鬢髮塵埃多。旋呼瓊液注玉斝，麟孫出拜能吟哦。使令勸我須醉倒，不知與世爲誰何。醒來忽别未十日，敢期佳句傳靈波。千年不落一字俗，凜凜秋風吹太阿。大才小用小有補，牛羊茁壯餘無他。何時赴詔玉京去，萬物待子能調和。
康王洞呈同遊訥禪師 郭祥正 
康王洞口無塵埃，青山嶄巖水邅迴。飛橋百尺渡天險，下聽谷響如奔雷。凭欄要識物外物，泬寥寥兮何有哉。但見東阜聳樓閣，碧瓦鱗鱗何崔嵬。虹電披猖雨新歇，金雲點綴芙蓉開。斜陽疏光照不入，異景萬變誰能裁。仙家遺象已可愛，是時况與禪宗來。瞳人照耀骨森竦，皎如皓月凌寒梅。險句卷起谷簾水，真珠萬斛收蒼崖。猿不能啼鳥無語，巨石枯木爲之摧。達即善用用即妙，斯遊何異登蓬萊。回頭碌碌利名士，日蠧日朽令人哀。
酬李推官淮上見寄 郭祥正 
霜寒水落平沙露，短艇悠悠尋泊處。驚弦旅雁失羣飛，貪餌修鱗隨網去。世情翻覆可沾巾，三千食客背田文。不須更待年華老，便向東山卧白雲。
南雄除夜讀老杜集至歲云暮矣多北風之句感時撫事命題爲篇 郭祥正 
歲云暮矣多北風，怒嗥萬里吹驚鴻。只今我亦在行旅，陟彼庾嶺臨蒼穹。霜寒不復瘴霧黑，酒賤頗得樽罍紅。鼓角看看變新律，燭淚璀璀隨殘冬。一階寄祿百無補，白髮又送年華終。鬼章雖獲萬國賀，防邊未可旌旗空。中原將帥誰第一，願如衛霍皆成功。廟堂赫赫用耆舊，熟講仁義安羌戎。我甘海隅食蚌蛤，飽視兩邑調租庸。嗚呼不獨夔子之國杜陵翁，牙齒半落左耳聾。
廣州越王臺呈蔣帥待制 郭祥正 
番禺城北越王臺，登臨下瞰何壯哉。三城連環鐵爲瓮，睥睨百世無傾摧。蕃坊翠塔卓椽筆，欲蘸河漢濡烟煤。滄溟忽見颶風作，雪山崩倒隨驚雷。有時一碧渟萬里，洗濯日月光明開。屯門鉦鐃雜大鼓，舶船接尾天南回。斛量珠璣若市米，擔束犀象如肩柴。越王胡爲易馴服，陸生辯與秦儀偕。當時貢物競何有，漢家宮殿今蒿萊。邦人每逢二月二，熙熙載酒傾城來。元戎廣宴命賓客，即時海若收風霾。羣心愈喜召和氣，百伎盡入呈優俳。樂聲珊珊送妙舞，春色盎盎浮樽罍。鬼奴金盤獻羊卨，薔薇缾水傾諸懷。嗟余老鈍已茅塞，坐視珠履慚追陪。青蠅何知附驥尾，伯樂底事矜駑駘。番禺雖盛公豈愛，亭亭自是巖廊材。千年故事寫長句，指畫造化回枯荄。昌黎氣焰遂低縮，瓦礫未足當瓊瑰。仙姿勸公莫妄想，元鼎久待調鹽梅。
蒲澗奉呈蔣帥待制 郭祥正 
菖蒲澗底生九節，流水遂作菖蒲香。安期服之已仙去，漫脱雙舄留秦皇。秦皇殺伐自無度，年齡社稷何由長。蓬萊畢竟不可見，十祠千載聊相望。散髮追之又無跡，後來詭譎傳崔郎。至今正月二十五，城北夾道珠簾張。元戎要賓鎚大鼓，老蠻獻饌燒肥羊。傾城盡作蒲澗飲，美俗眷戀神仙鄉。穿雲絲竹度别浦，遶山金翠明殘陽。我乘款段到已晚，越臺僅得參壺觴。公攜大句使我讀，冰澌戛齒清琅琅。張侯繼作亦精敏，蘭茝相倚傳芬芳。却尋陳事考僭跡，死佗稱帝鋹稱王。基山控海恃遠嶮，大明一出旋消亡。豈如戴主効臣節，白骨雖朽忠名彰。只今神孫太母聖，天下擊壤歌時康。佳期不邀墓中鬼，樂民之樂真循良。勒詞蒼崖告萬古，蒲澗之會無淫荒。
石屏臺致酒呈蔣帥待制 郭祥正 
石屏臺下玉池水，遶岸石屏青齒齒。鐫劖初自人力成，一石十牛車不起。輦置應須費萬金，園囿森羅供宴喜。蒼蘚昏埋歲月遠，修藤纒絡根相倚。劉鋹族氏已無餘，此物猶存舊基址。曾經戰鼓轟雷霆，屢對春風閲羅綺。老榕交陰不透日，客袂生寒冰雪洗。小橋斷處棧梯連，一綫崎嶇劣容跬。未知深窟藏龍蛇，但見枯荷閣螻蟻。摩挲題字考前人，名姓班班少奇偉。請公椽筆賦大篇，歌頌永平誅僭擬。光焰須令萬丈長，一時行樂何足紀。
朝漢臺寄呈蔣帥待制 郭祥正 
鹿入望夷秦欲滅，真劍先流白蛇血。尉佗椎髻爾何爲，漫占海隅蛟蜃穴。祝融之符天下歸，豈假陸生三寸舌。千金裝槖未爲多，更上高臺拜堯闕。至今人說朝漢臺，不知此地藏蒿萊。使君好事一登賞，譬若古鏡初磨開。香爐烟生石門曉，三山翠擁浮丘來。風松自作笙簫響，暮霞却捲旌旗回。長空無礙鳥無跡，人事寧須問今昔。瓊漿且泛琉璃船，滿眼夕陽留不得。登臺何似登金門，爛吐文章侍君側。願公歸作老姚崇，莫學江東窮李白。
白玉笙 郭祥正 
白玉笙，咸通十三年琢成。琢成匠人十指秃，進奉明堂聲妙曲。當時應賜恩澤家，流傳至煜煜好奢。高堂日日聽吹笙，不知國內非和平。仁兵萬衆一旦至，國破蒼黄笙墮地。雖然訛缺未苦多，却落人間爲寶器。管長纖纖剥筍束，况值吳姬指如玉。不見排星換掩時，自然天韻來相續。昔時禍亂曲，今日太平歌。興亡不繫白玉笙，但看君王政若何。
金熨斗 郭祥正 
金熨斗，酌醇酒。熨開萬斛之愁腸，贈爾千年之眉壽。酣酣笑臉坐生春，安用逢人嗟白首。
翠碧盃 郭祥正 
翠碧盃，滿酌正是桃花開。一年三百六十日，幾人待得春歸來。春歸來，不飲酒，翠碧之盃爾何有。
魏王臺 郭祥正  长江
金城東，百尺高臺臨遠空。長江浩蕩劍門險，欲平吳蜀難爲功。誰傾黄金建佛廟，擊鼓撞鐘夜還曉。香厨供辦老僧閒，玉欄花謝游人少。我來獨立想英雄，戰艦連雲氣概中。猶有斯臺存舊址，可憐銅雀起悲風。
藏舟浦 郭祥正 
金城北，荒荒野水連雲白。島嶼相望一徑通，遶堤楊柳迷春色。天下三分血戰秋，張遼鑿浦暗藏舟。吳蜀雖亡晉已起，山川自結寒烟愁。永平只作尋春處，關門鏁斷春歸路。畫船載酒歌白紵，不忍醒時送春去。
悲陽春 郭祥正 
悲陽春，陽春可樂胡爲悲。桃花枝上開未足，數片已逐狂風吹。陽春能來不能久，年少看花今白首。擊毬馳馬力已疲，欲傍樽罍先怕酒。佳人如皓月，顧我猶衰蓬。相倚不相似，兩心何可同。請折並蔕花，更看鴛鴦鳥。容華與毛羽，相鮮乃爲好。揮手謝佳人，浩歌悲陽春。陽春易衰歇，爾貌豈長新。
江上游 郭祥正 
我乘逸興浮扁舟，楊花渡江飛滿頭。河豚初熟鱭魚爛，借問春光須少留。人間乍聽黄金鳥，物外誰憐白雪鷗。但願滄波化爲酒，青山兩岸皆糟丘。人生快意天地小，登覽何必須瀛洲。漁歌聲斷自起舞，酩酊更看江月流。
望夫石 郭祥正 
杜鵑啼血春林碧，妾有離愁異今昔。上盡高山第一峰，目亂魂飛化爲石。化爲石，可奈何，淚懸白露衣薜蘿。千古萬古望夫恨，一江秋水寒蟾多。漢家天子點征役，良人荷戈歸不得。此身未老將何從，不似山頭化爲石。
兩山間 郭祥正 
江南南山連北山，蒼藤翠水水潺潺。水深藤老木拱矣，不知遊子何時還。白雲孤飛歲華晚，獨鶴一聲星斗殘。兩山秀色手可攬，嗟我不得山中閒。
蓮根有長絲 郭祥正 
蓮根有長絲，不供貧女機。柳梢有飛綿，不暖寒者衣。朝歌悠悠暮歌短，下地沉沉上天遠。東生白日還西流，志士長懷萬古愁。
朝出青閨裏 郭祥正 
朝出青閨裏，自汲井華水。井水如磨銅，妾面似芙蓉。照影返自歎，淨洗鉛華濃。郎騎白馬玉關去，令人繡被冷春風。春風欲盡來何遲，蠶蛾散子鴉哺兒。寫得短書無寄處，幽恨填膺淚如雨。
墨染絲 郭祥正 
繰絲自喜如霜白，輸入官家吏嫌黑。手持退印競傳呼，倐見長條染深墨。墨絲歸織家人衣，别買輸官吏嗔遲。寄言夷狄與三軍，汝得豐衣民苦辛。
苦雨行 郭祥正 
陰風黑塞雲漫漫，虚空晝夜騰波瀾。羣龍淫怒煩神官，銀河源源來未乾。日月暗行天豈安，地下萬物泥潦沈。角鷹快鵠摧羽翰，小魚爲鳳蛙爲鸞。君子有憂心盤盤，欲上問天造化端。蒼天無路不可干，哀歌空屋聲何酸。
曉晴歌 郭祥正 
霜風刮刮侵人膚，宿雲卷卷歸江湖。天開碧幕萬里鋪，飛出東來三足烏。羽毛渾丹光焰敷，地下萬物凍以舒。我今踴躍行樵蘇，白粳可糴酒可沽。烏爲母，吾爲雛，致我之暖，令我之餔，嗟不能報烏區區。
麟州歎 郭祥正 
邊兵不覺西人至，麟州倉卒城門閉。城中带甲僅防城，城外生靈任凋斃。元戎底事不防秋，千里郊原戰血流。謾說知兵范僕射，未免君王西顧憂。
雲月歌  其一 郭祥正 
白雲微散月華生，月下白雲和月明。白雲猶解背人去，明月只知隨我行。我行不停月未落，心期白雲出寥廓。披雲揖月邀嫦娥，願攜素手濯銀河。
雲月歌  其二 郭祥正 
月下聽吟雲月歌，歌聲寥亮舞婆娑。勸君一酌千萬壽，今宵雲月情偏多。不知雲月誰爲主，愁看月落雲飛去。願如明月有圓時，不學白雲無定處。
勸酒二首呈袁世弼  其一 郭祥正 
湛湛酒杯綠，酣酣炭爐紅。佳人放玉板，拂鏡照芙蓉。四海無波瀾，吾曹方宴閒。大笑凌白日，高吟動南山。百歲能幾何，會少别離多。少年嗟賈誼，壯士憶廉頗。不如醉魂魄，冠巾任傾側。冥然逍遙鄉，杳與塵寰隔。
勸酒二首呈袁世弼  其二 郭祥正 
陰雲蔽白日，長風卷驚濤。江上崢嶸百怪嗥，挽君船纜勸君住。且飲百琖之醇醪，吳姬笑臉如櫻桃。鯉魚紅絲落霜刀，醉來不識天爲高。共君攀天跨鯨鼇，下視萬物皆勞勞。
牡丹吟 郭祥正 
三月金張啟仙館，百種名花此尤罕。昭君曉怯胡地寒，太真晝卧華清暖。夢爲莊叟蝴蝶狂，散作襄王雲雨短。莫笑空山芝與蘭，冷豔不隨金剪斷。
左真觀 郭祥正 
逸士騎魚入滄海，石壇遺跡今猶在。桂烟散景夜寥寥，玉露凝華春璀璨。重來舊隱經幾年，挈笠攜鋤姓名改。主人不識何當留，墨灑梁塵爛星彩。
雜言寄耿天隲 郭祥正 
耿夫子，聞懸車。齒清髮紺殊未老，璨璨滿腹懷明珠。恥隨黄雀啄官粟，矯翼直與冥鴻俱。東城之下，言還舊廬。田有秫稻，池有嘉魚。林有美木，圃有青蔬。笑傲樽俎，俯仰琴書。與其折腰以羣辱，孰若潔身而自娛。予將蹴滔天之高浪，跨横海之長鯨。攬午夜之明月，邀逸駕于赤城。酌王母之瓊液，獻商皓之玉觥。於是揮手景駐，長嘯風生。投冠纓于下土，化鱗鬣于北溟也。
琅琊行 郭祥正 
琅琊異他山，坡陀晦諸峰。惟有山下水，其源與天通。尋源見樓閣，鴛瓦青重重。寶鏡遞華燈，空巖散疏鐘。薫成香積界，回首非塵籠。陽冰俗篆未足數，禹偁八詠元無功。我來獨酌惜已晚，醉倒不見歐陽公。摩挲蒼崖讀舊記，誰掣玉索纒蛟龍。不憂石泐解磨滅，斯文自與元氣同。徘徊落日跨馬去，老松爲我搖悲風。
交難 郭祥正 
馬蕭蕭，車轣轣，道上行人半相識。識面雖多心友難，滄海可量人莫測。君不見張陳昔日刎頸交，臨陣彎弓返相射。又不見坐中耳語程將軍，背罵一錢猶不直。噫吁嚱，休休休。猿鳥可爲伴，麋鹿可與游。春日晴暉暉，春風思悠悠。春泉滑涓涓，春林碧柔柔。行止任所適，歌嘯忘吾憂。逢人輒掩口，語發多爲讎。
楊白花  其一 郭祥正 
池水滿，宫柳長，胡地沙晴日色黄。自知憔悴容華改，朝來臨鏡懶梳妝。却尋攜手舊游處，拾得落花空斷腸。
楊白花  其二 郭祥正 
秋風起，黄葉飛，宫門深鏁日還西。背人一去音書斷，塞雁無情亦解歸。此恨此愁無處託，暗塵消盡縷金衣。
靈芝宫 郭祥正 
靈芝宫，乃在滄海之上，白雲之中。樓閣縹緲金間碧，玉花露濕香隨風。寒光長瑩别有月，笙簫間作春冲融。來時不記夢中路，覺後唯聞長樂鐘。神仙誰云與世隔，暫游復返精誠通。倐然物化豈真往，舉杯彷彿聲傳空。蓬萊異館信非妄，羅池廟食今猶豐。仕途機穽了可畏，天地雖廣身不容。低催至死寄僧榻，曠達一念超樊籠。揮毫不似人間世，想見光焰如長虹。
圓山謠 郭祥正 
廟食圓山忘歲年，自言耽酒未能還。身披羽衣手提藥，時時混跡來人間。七言四句又奇絕，固非俗士能追攀。蓬萊却在漳水上，鼇頭突起滄波環。長蘿秀木鏁春色，石泉自瀉秋聲潺。伊予來漳四十日，始造秘殿瞻威顔。歸鞍未解疾遽作，寒氣束縛形骸跧。夜夢青衣捧玉盤，琉璃十顆傳靈丹。欣然投齒咀三四，若飲沆瀣生修翰。精神頓覺枕上醒，五鼓未送蟾光殘。明朝視事若平昔，僚吏爭賀詢其端。真仙垂祐必終始，凡骨豈易當珍丸。便思勇決謝塵網，往跨皓鶴參翔鸞。吟詩賣藥同至樂，安用包羞拘一官。
芳草渡 郭祥正 
落日渡頭芳草碧，傷如之何送行客。客行無盡草相隨，塞北江南同一色。秋霜野燒年年事，綠芽迸地先春力。芳草多情不變常，行人自去無消息。
我歸矣 郭祥正 
我歸矣，江之南，一蓑一釣桃花潭。桃花潭水深千丈，金鱗尾尾密如蠶。得魚輒笑放魚去，我不貪餌爾何貪。移船就月還一飲，天爲方牀月爲枕。水紅芙蓉爛雲錦，醉則縱横看花寢。看花寢，如之何，向來憂患付烟波。
卧龍山泉上茗酌呈太守陳元輿 郭祥正 
君不見，歐陽公，在瑯琊。釀泉爲酒飲輒醉，自號醉翁樂無涯。醉來落筆驅龍蛇，電雹萬里轟雷車。濃陰却掃吐朝日，草木妍媚春爭華。斯人往矣道將喪，雖遇絕景誰能誇。又不見卧龍山下一泓水，源接銀河甘且美。惜哉無名人不聞，唯有寒雲弄清泚。君攜天上小團月，來就斯泉烹一啜。不覺兩腋習習清風生，便欲飛歸紫金闕。挽君且住君少留，人生難得名山游。汲泉滌硯請君發佳唱，鏗金戛玉搖商秋。斯泉便與釀泉比，泉價詩名無表裏。自愧學詩三十年，縮手袖間驚血指。君如歐陽公，我非蘇與梅。但能泉上伴君飲，高詠閣筆無由陪。明年茶熟君應去，愁對蒼崖詠佳句。
酬運判毛正仲 郭祥正 
明公青霄我平地，才不超羣懷厚媿。小邦苟祿度殘年，側望車塵掩玼癘。海浪翻雲古渡頭，感公爲我須臾留。請說相逢在何處，上下梅山成昨游。忽得新詩驚老格，飄飄真是金門客。蹇驢已困何由攀，一夜微吟添鬢白。
奉和運判吳翼道留題石室 郭祥正 
雙峽天開控江水，水自䍧牁來萬里。端州正在雙峽間，石室嵩臺壓孤壘。誰傾北斗酌明河，化作七山平地起。修蘿高張翠羽蓋，錦壁深藏赤鳳髓。鳴禽交應杵臼聲，馴鹿見人行復止。一洞能容百兩車，三溪却接滄溟底。仰瞻圓頂碧玲瓏，傍穿小竇陰迤邐。不應融結施鐫鑱，浪磅乳滴何年始。森然物象難悉名，古圖脱落猶堪比。老龜闖首龍縮角，猛虎磨牙鯨卷尾。又如壯士披肺肝，戴主之忠死無已。蒼崖題字多唐人，彷彿銀鉤唯二李。山祇不放雲霧開，海神屢汲蟾光洗。歐陽古録遺此碑，我漬香煤傳以紙。寂寥相望三百年，乃有高才繼瑰瑋。滁陽吳公富文采，來擁皇華宣使指。霜威暫霽持謙尊，許接清游攜酒醴。長絲千結盤彫梅，簌簌并刀膾頳鯉。尋仙未遇飲正豪，落日嵐烟催返軌。明朝大句揮長篇，戛玉鏘金轟兩耳。有靈持護歸羊城，論價欲酬誰可擬。蔣公毛公並詩伯，筆陣酣戰秋風裏。越臺朱明被題遍，鵠奔此洞重新美。沈侯湘寺陪俊游，韓子連山書宴喜。勝概遂令天下知，名齊五嶽無由毁。自憐羽翮久零落，只欲卑飛藏棘枳。漫將俚語續公歌，投老那知遇知己。
奉和廣帥蔣穎叔留題石室 郭祥正 
西江赴海穿雙峽，十里寒青半天插。晴空倒影連明河，滔滔不礙鯨魚呷。絞綃高覆紫微冠，翠簟平鋪玉皇榻。中藏石室與嵩臺，巨壁稜層老鱗甲。欲飛未去鳳逶迤，將蟄還伸龍匼匝。浪搖蓬島何其危，桂塞廣寒無乃狹。大匠不由基構成，洞門大啟無人扃。六月來游乃挾纊，酌酒向口疑冰生。三溪詰曲愈難涉，舉燭但愛烟溟溟。返似霜縑見山水，畫手只許吳生是。有誰文采如昌黎，物物爲我從頭記。自慚才短空冥搜，俚語未足蒼崖留。元戎聞之索大筆，默坐遠想書勝游。憑凌風力若捕虎，窘束景象如縳仇。那知子厚號雅健，不識謝守爲風流。桓桓斯人富學海，少陵重生謫仙在。琮琤擊玉敲黄金，倚馬千言未嘗改。高下豈必世俗知，浩氣已充天壤內。又如淮陰善將略，不戰能令敵先敗。暫辭侍從來東南，羊城異日爲傅巖。不唯巴牋吟詠足，即看玉牒功名鑱。滁陽吳公昔曾賦，落落文華精注措。毛侯亦許送和章，馬上横戈寫長句。孰云高要陋且遐，三篇入石神鬼嗟。願揮硬畫奪劍戟，下視鳥跡初遺沙。此心雖大慮轉小，刻就頗憂龍作蛇。譬之博奕仲尼與，羣兒惡用相識譁。端溪石工古稱妙，年年琢硯供正衙。剛刀截碑易於硯，龜螭相射生彤霞。岐山石鼓久缺矣，苦縣光和真瘦耶。流傳萬本入中國，誰憐此樂瘴水涯。共探泉石造淡漠，豈憶冠蓋追榮華。公思歸乎欲致主，四方飄泊予爲家。予意無留亦無去，等將幻質隨楊花。
奉和梧守蔡希蘧留題石室 郭祥正 
疊石稜層萬尋碧，老仙自作琉璃宅。翛然一徑出人寰，北斗三臺無咫尺。大巖杳杳吞滄溟，小竇疏疏吐朝日。芙蓉羃瀝乳成花，鱗鬣摧頹龍蜕骨。危弦脆管遞仙飇，爛錦輕綃變雲物。二李能書玉鈕懸，僭鋹未是真王質。人亡國變今幾年，唯有文章記崷崒。勝游况遇中郎孫，詩擬杜陵相彷彿。洪河噴作三門流，突騎長驅五千匹。令人驚嗟但縮手，近世雄豪無此筆。不唯險韻難追攀，學道輸君先得一。
奉和蔡希蘧鵠奔亭留别 郭祥正 
欄干去天無一尺，簾外三山蘸天碧。樽傾濁酒延故人，拂拂輕寒添暮色。雙鵠飛奔跡已陳，滿庭細草自涵春。孤城不復有冤氣，法座垂衣逢聖神。惟君萬里分符去，蒼梧之邦舜遊處。九疑七澤皆相連，墨海濡毫寫長句。又如李白才清新，無數篇章思不羣。挺特千松霜後見，孤高一笛隴頭聞。我於詩學非無意，黄蘆不並琅玕翠。漫甘薄祿養殘年，兩鬢垂絲成底事。聲出還吞淚如雨，同氣相求别離苦。老來頻寄一行書，江邊魚雁無今古。
南安劉太守席上勸曾叔達酒 郭祥正 
金盞莫辭瓊液滿，寶檠休嫌燈焰短。圓荷翻雨碧雲香，小妓近人紅玉暖。百年流轉能幾時，一日相逢須款款。扁舟明發下前灘，此會清吟應亦罕。
勸君歸示南康太守吳子正 郭祥正 
勸君歸，腰下懸金祿及兒。家有良田秫稻肥，種菜結實栗與梨。江山滿目烟雲披，長年之樂吾無羈。何須七十乃言歸，行將七十能幾時，分符持節力已疲。才德及人固無盡，此身抱病欲何爲。
櫧溪重九阻風戲呈同行黎東美 郭祥正 
不登高，不飲酒，漠漠黄沙翳衰柳。扁舟繫纜未敢行，江頭白浪蛟龍吼。故園菊花應爛漫，客路無窮但搔首。却憶齊山小杜歌，人世難逢笑開口。
左蠡亭重九夕同東美翫月勸酒 郭祥正 
平生看月無今宵，一亭危在山之椒。下瞰揚瀾連左蠡，白琉璃地覆鮫綃。欲披錦袍搥鼓過，世無賀老誰相和。屈原憔悴湘水濱，夷齊自守西山餓。且來登高望明月，拂拂霜風濯煩熱。身心都在清凉宮，一點無塵光皎潔。與君同游執君手，况逢令節當重九。不憂短髮還吹帽，頭上有巾先漉酒。飲醇酒，望明月。我歸姑孰溪，君赴黄金闕。明年此會知誰健，細看茱茰莫輕别。
將遊五峰度夏代别倪倅敦復 郭祥正 
六月執熱思雲泉，五峰參差如紺蓮。修松傑柏上參天，老鶴棲唳哀猿懸。嫦娥夜濯清冷淵，巖戶晃白飛羣仙。胡不往矣逃塵緣，散髮赤脚臨風前。高軒朱衣君自便，去住彼此遙相憐。
和守訥上人五峰見寄之作 郭祥正 
木杯足躡浮驚湍，却愛五峰如戲鸞。一錫飛來卓出蒼玉髓，又有黄金百鎰藏蒲團。道人得道每如此，倐來忽往非生死。叢林成就八百年，香厨日供三千指。訥師今亦浮杯徒，問答言詞瀉秋水。脱去儒冠披壞衣，一生長在名山裏。殷勤笑我騎鯨魚，詩狂酒怪何時已。七言哦罷欲無言，坐看峰頭片雲起。
送上饒道士吳師韓復遊淮西 郭祥正 
水精之仙降人間，身披羽衣目澄瀾。或求福禍語必驗，手中開闔陰陽關。淮西太守喜賓客，鶴駕却欲乘風還。勸君飲酒莫言術，龍虎收藏歸抱一。
重九日同修顒惠雲二禪師遊浮山訪洪璉長老 郭祥正 
邑城東南百餘里，穿盡荒山渡重水。林傾路轉大壑開，峭壁崔嵬半空倚。上無勾連下無根，鐫鑱難成畫難比。回環巖竇碧玲瓏，月華吞吐湖光洗。石鼓晝鳴雲雨垂，金雞夜鬭龍蛇起。成公說法已千年，事載龜趺尚新美。嗟予平生慕佛學，空洞忘機造玄理。暫來福地神愈清，况接高禪揮麈尾。晉顒悟道天下師，雲璉聲名自予始。精藍際會付三人，凈衆如歸聞法喜。今朝更結名山遊，寶閣珠樓同踐履。達了無生無不生，一聲猿嘯清風裏。
龍眠行留别修顒禪師 郭祥正 
桐鄉山水天下名，龍眠氣勢如長城。重岡複嶺跨三郡，磐壓厚地攢青冥。東南佛寺號投子，寺門洞啟原無扃。雪峰三來道方契，鑿井百尺穿重冰。至今善利永不泯，轆轤夜轉聞寒聲。慈濟玄談載金刻，龜趺鱗甲光熒熒。誰憂怪變碎以斧，半落崖下莓苔青。時移歲晚人事塞，高座竊據非真僧。白雲徒侶半凋落，泉石往往荒柴荆。我來抉弊眼除眯，顒自壽至人天迎。隨車貝葉五千卷，寶藏突兀同時成。張翁好施古亦少，助我福地還中興。老禪咒龍未三日，泉發石上吁可驚。晨厨千僧用無盡，琅玕引溜何泠泠。城中客少民事簡，屢攜茗酌來煎烹。叩師玄關問至理，心地拂拭菱花明。妙峰勝會豈殊此，迷即成凡隨死生。明朝官滿重回首，别師寫作龍眠行。
留别金陵府尹黄安中尚書 郭祥正 
扁舟載月入金陵，金陵尚書倒屣迎。白髮愧彼商山皓，青眼欣逢阮步兵。開壺傾酒飲未已，卷紙連書吟不停。願如賀監憐太白，莫作曹公嗔禰衡。
奉和安中尚書同漕憲登長干塔 郭祥正 
攬衣登塔窺泬寥，黄金篆牌神所摽。層梯轉道二千尺，鈴索交響風常飄。天厨曉送阿育供，海月夜領飛仙朝。南溟安在心欲化，九萬一舉期今朝。我宋真人啟閶闔，堯舜之運重昭昭。佛老并儒鼎足盛，理歸一善無煩條。凈緣勝賞固莫逆，足力强健朋儕要。昌黎首唱城南句，東野繼作芬蘭椒。諸公筆力鬭穎發，七言紙上鏗琨瑤。聚沙疊甓付童子，秀實始自春之苗。凌空得路未足恃，遇險驚魂安可招。龍虎低沈鳳鳥散，藉此彈壓無祲妖。四郊松柏列兵衛，萬家弦管均咸韶。廣莊黔烏類蠛蠓，歲望已覺元鼎調。晴川疏樹歷陽近，浮雲蔽日長安遙。貫輪巨木徹十地，斜飛八角穿重霄。扶持故國肖父老，綜領諸刹如孩髫。循欄作禮共悲仰，絕頂進步誰騰超。跡雖有爲志頗壯，報且不盡功何遼。揮毫題識未云畢，城頭魯角聲迢迢。兜綿鋪舒換塵境，寶燈照耀銀爲橋。乃知此會世稀有，請君審聽長干謠。
即席和酬金陵狄倅伯通 郭祥正 
虎踞龍盤古名郡，勢欲凌波予未信。偶搖雙槳下天門，白鷺三山隨一瞬。捨舟登岸青溪濱，濛濛柳眼初含春。感君攜酒喚小妾，要我一飲頽冠巾。開懷猛酌寧辭醉，明朝且入梁朝寺。刀裁赤量非扇迷，興來欲跨横空使。南風更送琳瑯篇，明珠十斛投歸船。與君定交增浩然，誰謂此行垂槖還。
治水謠 郭祥正 
去年圩破官不救，闕食逋亡十八九。今年大水如去年，民困適遭何令賢。賢哉何令能治水，槍木編蘆多准擬。賞罰公平貧富均，赤脚親臨食亡匕。每趨危墊必身先，往復連宵幾百里。浪頭作惡工莫施，一拜能令二龍起。白龍先去黑龍隨，鱗鬣分明皆見之。須臾浪定埂可禦，父老驚嗟咸涕洟。西門投巫安足比，亦勝乘輿濟溱洧。活我生靈十萬家，惠澤陰功浹神理。天子臨軒方用才，時時有詔搜草萊。請歌何令能治水，願採斯言獻天子。
遊陵陽謁王左丞代先書寄獻 郭祥正 
布衣射策趨蓬萊，十年得志聯三台。懷仁附義天下悦，忠言屢叩宸聰回。不唯盡赦息錢息，曾均惠澤覃枯骸。先皇晏駕舊臣老，白雲黄鶴空徘徊。藩城六見換符節，直道自任寧嫌猜。昭亭扶春入畫戟，句溪洗月供吟盃。佳賓三千集珠履，赤子十萬登熙臺。玄暉比公固不足，我攀太白慚非才。披雲拂霧一何晚，泥滑不敢鞭駑駘。明朝迤邐造賓榻，願逢浩氣吹寒灰。玉上青蠅本無有，都人爭望公歸來。公歸來，至尊夢吉天顔開。
謝王左丞惠冰酒十五斗 郭祥正 
昨夕發姑孰，今朝泊敬亭。輕雲淡日天地暖，杏花吐萼梅飄零。春光一瞬豈足賞，聽公亹亹高談傾。昔年庭爭動丹陛，君臣道合趨昇平。巖廊辭位已十載，氣度杳杳涵滄溟。公田種秫作新酒，槐槽旋注琉璃瓶。不將歌舞效俗飲，時時一酌差獨醒。感公贈我十五斗，酒量安得如劉伶。願公歸去廟堂上，盡使斯民醉醇釀。
題横山陶弘景書堂寺 郭祥正 
先生燒丹騎竹馬，情戀蕭公碧城下。故物無餘只五泉，亦有松風伴瀟灑。誰來洗耳復洗心，寥寥千載聞遺音。寺門不掩象燈暗，猿隔數峰時一吟。
代先書寄廬郡朱龍圖 郭祥正 
楊花塞路春無聲，鳴鳩喚婦留春晴。揚鞭朝發浚遒縣，卷簾暮宿金斗城。城中主人漢賈誼，妙年射策都羣英。峨冠獨立御史府，冰霜凜凜清朝廷。忽乘白雲渡銀海，十年望闕心常傾。只今淮西課異等，沉沉玉帳閑府兵。神機照物辨毫髮，提刀四顧新發硎。行聞召節返西掖，至尊開閣思談經。豈容燕寢自頤養，畫戟森衛清香凝。陳公雖解豫章榻，白頭重愧非徐生。飄零漁艇荷蓑笠，揣摩舊學荒柴荆。願公一吐太和氣，朽株巖下逢春榮。
合肥李天貺朝請招鍾離公序中散吳淵卿長官洎予同飲家園懷疏閣 郭祥正 
一閣横空連野水，久客歸來洗雙耳。二疏雖解散黄金，家園未必臨清泚。坐見紛紛烟雨入，千里瀟湘畫圖濕。魚鳥相忘蒲荇深，兩岸桃花爲春泣。鍾離辭榮已三品，吳令早休今八十。我亦棄官姑孰閑，邂逅相過手重執。閣前旋解青板船，呼童移櫂選清淵。四人白髮笑且飲，岸人疑是商山仙。亦如賀監在東吳，醉下山陰弄鏡湖。月色蓮香迷近遠，且要李白騎鯨魚。古人今人樂如此，出處無瑕傲生死。君不見功成不退人，重著藍衫脱金紫。
麗人曲贈鍾離中散侍姬 郭祥正 
髮如盤鴉面如玉，飄飄羅袖長芬馥。妙年得侍碧虚鄉，自道一生心已足。黄鶯流語春日長，綠窻繡出金鴛鴦。朝暮祝卿千萬壽，不識相思能斷腸。
中書舍人陳公元輿以詩送吾兒鼎赴尉慎邑卒章見及遂次原韻和答 郭祥正 
嚼君老句勝牛乳，又如旱稼濛甘雨。龍眠一别魚雁稀，幾度看雲與雲語。鳳池搖筆贊帝齡，珠璣灑落黄金城。鼻端去堊鬼膽破，霹靂轟車風雨驚。事君以道非難事，不羡昔人囊有智。柏梁屹屹漢庭材，寶鼎顒顒周廟器。我在江湖寄此身，碧蘆青荇遠黄塵。感君問我尚安否，病樹前頭萬木春。强汎月船追李白，無人愛客似田文。
次韻和元輿待制後浦宴集三首  其一 郭祥正  洞庭湖
往歲遭風洞庭浦，悔不攜耡從老圃。昨日金城逢故人，萬丈虹蜺思一吐。更在芙蓉池上游，桂枝爲檝木蘭舟。舞妓相將櫂歌去，疑是西施浣紗處。皓腕翩翻雪藕絲，婉若游龍或驚鶩。願公對客少留連，早晚沙堤問歸路。
次韻和元輿待制後浦宴集三首  其二 郭祥正 
欲飛太白嫌秋暑，約我留連菊花圃。擷芳持酒聽君吟，冰絲軋軋吳蠶吐。只今且挈茗盃遊，滄浪同泛採蓮舟。君當復入玉堂去，爲吾還思採蓮處。葉間爭看戲鴛鴦，花底誰曾愛鷗鶩。柳州烟島自迷人，員嶠方壺豈無路。
次韻和元輿待制後浦宴集三首  其三 郭祥正 
誰爲宓妃尋洛浦，且看芙蓉照秋圃。爛漫折隨羅袖歸，芬香忍對西風吐。官池不屬野人遊，畫鼓喧喧駕鷁舟。賓從欣陪史君去，筵開正在紅雲處。獨攜椽筆發清唱，老鶴昂藏映雞鶩。敢辭倒載委籃輿，絳臘行行夾城路。
醉歌謝太平李倅自明除夜惠酒 郭祥正 
一年醉，三百六十日。今朝年盡酒未盡，自顧形骸無得失。浮生七十行六十，猛飲狂歌須汲汲。吾邦倅貳李自明，愛我頹然荷蓑笠。雙壺滿送瓊瑤漿，春風爭從四支入。君不見劉項存亡安在哉，暫時龍虎轟風雷。袁盎說行晁錯戮，躡蹝刺客横刀來。又云舜野死，堯幽囚，九疑連延雲霧愁。不如飲酒醒復醉，抱甕負鍤渠無仇。滄海化爲酒，蓬萊作糟丘。與君攜手去，赤脚踏鼇頭。
同蔣穎叔林和中游鬰孤臺 郭祥正 
匹馬初從瘴嶺來，登臨喜上鬰孤臺。鬰然而孤插天半，亂山却出晴雲堆。雙溪倒流玉綃颭，萬屋蘸碧長城開。捫參歷井豈足數，俯欄引手持斗魁。月空銀浪試一酌，坐憂桂樹生黄埃。妙娥舞袖回白雪，琵琶十面轟春雷。吟牋分軸造險語，酒令行賞無停盃。哀猿不斷片帆没，歸鳥自送殘陽頽。脱身我作耕釣客，兩翁均是巖廊材。共游絕境發佳唱，驪珠射目精光皚。升沈從此遂分手，願借惠澤蘇蒿萊。
贈南康劉叔和秀才 郭祥正 
俊才落落如君少，養之九年應大妙。滿懷騷雅輒見投，圭璧琮璜予所要。勸君且學充其科，殿前筆陳揮長戈。錦標奪取獻天子，寵祿及親榮耀多。
姑蘇行送胡唐臣奉議入幕 郭祥正 
登姑蘇，望五湖。范蠡扁舟竟何在，吳王宫殿惟荒墟。民貪吏狡郡多事，煮鹽爲盜無完膚。使君誰何好平恕，寛則脂韋猛則虎。只今卧治聞黄公，更得高才歸幕府。願令里巷歌召南，風化流行成樂土。昔年引對大明殿，國論軒軒動人主。往持使節臨朔方，威霽秋霜愛春雨。玉上青蠅誰强指，鼻端白堊寧傷斧。升沈偶爾非吾嗟，不用東方且爲鼠。豈聞絕代無佳人，何必西施妙歌舞。盛傾綠酒鱠肥鱸，承詔還從大梁去。
嵩山歸送劉伯壽秘監 郭祥正 
松荒菊老嵩山秋，翁將歸兮邈難留。幅巾短袖騎黄牛，翛然自作山中游。山中游，誰與伴，兩姬窈窕吹牙管。千巖萬壑鸞鳳吟，嫦娥側耳冰輪款。五音和暢王道成，不是嵇康廣陵散。問公此曲誰爲之，曲曲新翻公自爲。古人今人不到處，能與陰陽四序相推移。我知公心通造物，豈止人間妙音律。天子呼來換舊章，樂成四十有五日。奏之明堂奉祖宗，天地清明和氣溢。至尊寵賜腰横金，自謂榮華非本心。再拜辭魏闕，揚鞭歸故林。故林在嵩山，白雲幽徑深。濯我衣上塵，重瀉山水音。只應王子晉，跨鶴每相尋。
補到難 郭祥正 
到乎難哉，碧落之洞天。上有嵐壁之瑤局，下有澄溪之碧瀾。碧瀾之下，寸寸秋色。目窺之而可量，手搴之而莫得。竇容光而練飛，巖漬陰而乳滴。如長人，如巨蛇，如翔龍，如鏌鋣，如倒植之蓮，如已剖之瓜，如觸邪之獬豸，如蝕月之蝦蟆。或斷而卧，或起而立，或欲鬬而摶，或驚顧而呀。若斯石也，吁可怪耶。何詭絕之異觀，嘗置之于幽遐。到乎難哉，長蘿美秀，瘦木竦直。香攖寒而自媚，名概詢而鮮識。烟霏霏而引素，雲悠悠而奮翼。亟模似其變態，已滅然而無跡。崩澌遠響，罄落瑟續。聆之愈深，詠之不足。欲幽棲而忘返，尚徘徊而眷祿。彼寧待乎世人，蓋有要于仙躅。到乎難哉，信夫到之難也。匪到之難，知樂此以爲難。知樂此矣，能久處之又爲難。余故補到難以題篇些。
巫山送吳延之出宰巫山 郭祥正 
送子之邑兮，山之峨峨。繄物之可賦兮，曰如之何。虚徐怳耀兮，匪車匪馬。匪足匪翼兮，奮于巖阿。薄萬象兮周四海，爛五采兮揚天波。倐然悄然以自歛，妥輕素兮縈翠螺。容與兮窈窕，行止兮委蛇。吐兮若英，攢兮若葩。聚若白蟻，散若楊花。爰有靈依兮，遂異于他。對之自然，又不可求。逐之無跡，愴我離憂。上下無窮，變化周流。亂曰：綿延夭矯兮竟何補，贊天工兮濡厚土。舒則有時兮卷則有所，不爲神女兮而爲君子。
山中 郭祥正 
風蕭蕭兮雲藹藹，泉淙淙兮石皚皚。禽驚人兮，遠飛去以復還。客醉其間兮，殊不知爲冠带。髮被衣頽以自顧兮，誰爲吾仇。山花爲我一笑兮，山草爲我以忘憂。嗟世人之愚兮，竟營營以何求。求百年之寵榮兮，取萬世之奴囚。怵讒舌之甚兮，尚毁孔而謗周。咄何得而何失兮，孰爲馬而爲牛。歌數作兮飲未休，石駭以走兮泉凝而不流。起挽石以道泉兮，爾何我尤。吾將去乎世兮，結爾以長年之遊。
招遯 郭祥正 
遯兮樂歟，吾能爲子言之。山高水長兮，遯歲月而忘歸。朝採木兮遯而食，暮葺蓑兮遯而衣。雲徜徉兮出岫，奮吾心兮與期。日躅躅兮行天，弔吾影兮沉西。委吾形兮自信，豈塗險之詰曲兮能屈伸而騖馳。遯其樂兮，吾能爲子重言之。林之深則鳥獸遯而樂，水之深則魚龍遯而樂，帝者之道備則生民遯而樂。遯將獨樂乎哉，吾弗與也。于是作招遯之辭，辭曰：來。馬肥馭良兮遲子以歸，虎豹齧人兮胡獨爲宜。朝有好爵兮廩有好祿，遯勿遯兮于斯之時。
言歸 郭祥正 
休歟歸乎，何爲而言哉。予七齡而孤兮，託慈育以苟生。捉手以筆兮，口授以經。緒先子之素訓兮，夜未央而丁寧。既束髮以就學兮，入必問其與游。聞道之進兮，曰使我以忘憂。課蠶而織兮，紉衣以先汝。使弗墜業兮，我勞而汝處。慨薄德之眇末兮，今愈壯而不揚。吾母耄兮，戀故鄉。雖得邑而祿兮，曾寤寐之弗遑。與音問之吉兮，孰若朝夕而在傍。誰縶予足兮，眷白雲之徜徉。還印綬于有司兮，賢守足以往訴。將俟代而返兮，念歲月之云暮。休歟歸乎，春山崺崺，春水瀰瀰，春蒲濯濯，春魚尾尾。吾親在前，吾子在後，飲甘滌潔，以介眉壽。
廣言歸 郭祥正 
予將歸兮而有言，德眇薄兮言弗見信。孝乎爲孝兮友于弟晜，奚爲爲政兮予之所存。慨日月兮往而不返，吾親八十兮事之云晚。朝廷清明兮予忠曷施，道弗行于家兮何以敎吾民之爲哉。嗚呼，耕吾土兮足以食，條吾桑兮足以衣。予奉親兮孰不可樂，予治身兮尤以爲宜。蹇何憂兮何思，恬無悶兮無知。休歟歸乎，以退爲進乎，予發諸誠乎，言誰弗信乎。
泛江 郭祥正 
士有以處兮，無畝以耕。眷餘緒之尚抽兮，慨慈親以遲榮。徐虚縮瑟以內習兮，予實愧乎先民之心。惚怳惻愴其不得已兮，被命于九江之潯。戴皇天之休兮，廩足以飽。度白日之難兮，誰察予情。汹汹兮北風，怒浪兮滔天。撫慈膝兮出門，淚漣洏兮就船。事將有責兮，死豈予之所畏。蓋忠未足以盡報兮，孝未克以自信。惟行止之坎坎兮，適簡罪以冀生。度白日之難兮，誰察予情。蛟囓齒兮岸摧，蜃矯首兮渡分。妖鱗怪鬛曾莫識其名兮，怒谺牙以相矚。數將傾而還復兮，予委命乎上靈。幸生全而就泊兮，夜風止而月吐。曠上下之澄澈兮，適縱觀乎琉璃之府。北斗揚光兮，百怪潛伏。岸芷露翠兮，汀蘭放芬。起予思之無窮兮，既跼影以自慰，又苦辭以招魂。辭曰：始凶終吉，魂兮歸來，奚往而失。
殤愁 郭祥正 
氣氛氛兮隘如，魂颺颺兮寧居。慧言在耳兮疇能捨諸，異質沈壤兮委夫頑虚。鴻雁零飛兮若獨何趨，蘭茞早悴兮天孰與辜。雄嗥雌啼兮巢失佳雛，天地黯黯兮風雨呼呼。旐翩翩兮導衢，夜冥冥兮永殊。樽有醑兮鼎有魚，享弗享兮日月云徂。
醉翁操 郭祥正 
泠泠潺潺，寒泉。瀉雲間，如彈。醉翁洗心逃區寰，自期猿鶴俱閒。情未闌，日暮向深源。異芳誰與搴，忘還。瓊樓玉闕，歸去何年。遺風餘思，猶有猿吟鶴怨。花落溪邊，蕭然。鶯語林中清圜，空山。春又殘，客懷文章仙。度曲響涓涓，泛商回徵星斗寒。
古思歸引 郭祥正 
昔人思歸兮，宅林藪之邃深。阻長隄而臨清渠兮，芬翳翳以交陰。有觀閣池沼兮，通泉溜而附嶔崟。蹇美羽之翔集兮，嘉魚樂而浮沉。時則命宴于芳晨兮，連親戚與佳賓。執樂而侍兮，列秦趙之艷人。管弦奏兮，歌悠揚而絕塵。漿蘭桂兮，羞肴珍。左琴右書兮，助爲娛而養真。又期于不朽兮，志慠然而陵雲。孰能婆娑于九列兮，顧牽羈于繁文。曲有弦而無辭兮，述予懷以自信。歌曰：日轂馳兮老將至，鑠外紛兮中系累。歸去來兮予之思，放吾形兮聊逍遙以卒歲。
補易水歌 郭祥正 
燕雲悲兮易水愁，壯士行兮專報仇。車轔轔兮馬蕭蕭，客送發兮酌蘭椒。擊筑兮喑咽，歌變徵兮思以絕。易水愁兮燕雲悲，四座傷兮皆素衣。歌復羽兮慷慨，髮上指兮淚交揮。又前爲歌曰：風蕭蕭兮易水寒，壯士一去兮不復還。
思嵩送劉推官赴幕府 郭祥正 
我思嵩兮，三十六峰之葱蒼。雲霞卷舒兮，紛五色而爛朝陽。渺羣仙之不可見兮，時有鸞鶴雙翺翔。窮崖斷壑兮，飛泉吼怒舂琳琅。儼修松與美竹兮，碧離離而低昂。考周室之卜世兮，顧八表爲中央。天乃寵于吾宋兮，六陵相差而永藏。惟傳祚之億萬兮，豈八百以爲之長。引伊洛之二水兮，聿通汴而注揚。回黄流于故道兮，滅湍射而汪洋。横星橋于河漢兮，紫闕峙而煒煌。列槐植之行秀兮，歷五代而經唐。承太平之雨露兮，幸不遭乎伐戕。爲衆木之耆艾兮，如羽蓋之迭張。慨離彼而適此兮，亦出處之靡常。既寓情于物表兮，獨思嵩之未忘。忽有客兮鼓檝，言别我兮靈羊。將度庾嶺，沿濤江。涉淮泝汴，入幕乎洛陽。詞氣有餘，頓挫鏗鏘。誠南士之穎出，然未始離乎炎荒。請陟嵩而遠覽，循今古而徜徉。矯垂天之翼，燦瓊瑤之章。于是被詔音，登玉堂。返視乎羅浮朱明，如棄魚目而懷夜光也。
王逢原哀詞 郭祥正 
追彷彿兮，故國之高丘。與子之相遇兮，聽其言而若秋。雍雍而肆兮，嚴嚴而收。樂我之心兮，以遨以遊。予將娶兮，于南州。莫克從子兮，翻自省以幽幽。川陸兮沉浮，日月兮再周。云子之長逝兮，愴我之深憂。子不可見兮，道將誰求。彼蒼者天兮，胡慘胡仇。奪子之速兮，使不位于公侯。雖窮德之特立兮，弗與世以綢繆。嗟坎水之未盈兮，竟何澤以休休。瘖予之聲兮，血予之眸。猶不足以止兮，靈何在而薦羞。惟永絕兮奈何，悵平昔兮悠悠。
徐孺興哀詞 郭祥正 
嗟乎孺興之不幸兮，上有高堂白髪之慈親。孝不克以自信兮，魂將逝而復返。目冥冥而莫勝兮，顧天命之予短。業修修兮志與道配，寂不少振兮遽沉幽而終蹇。蘭未芳兮先凋，月將昇兮俄隕。孺人囂囂兮，追話言之弗足。夢悠悠兮，魂去來而數蹙。撫稚子兮秋夜長，暗明璫兮摧腕玉。魂何知兮，興予之哀。體與道化兮，歲月徂而屢周。情纒綿兮，若俱往則已矣。詞不足以盡寄兮，託餘思于江流。
留君儀哀詞 郭祥正 
懷伊人兮，漳水之湄。爰結好之初兮，予方出乎陷穽之羈縻。彼知予之横罹兮，眷煢煢而弗支。氛侵侵而襲人兮，子獨贈我以蘭芝。芳芬芬而爽吾衷兮，雖厄窮而弗疑。言涓涓而洗吾耳兮，寂塵聽而凄其。炊嘉黍而納吾腹兮，使朝則忘饑。采薜荔爲予之服兮，慨前修之可追。脂吾車而秣吾駟兮，造仙的之幽奇。煮甘溜而茗酌兮，珍盤進乎離支。唱則和兮，迭指摘其醇醨。同底于道兮，遵聖渚爲之歸。聊容與以卒歲兮，曾弗察乎白駒之騖馳。泊中吉而啟行兮，觴桂漿以違離。惕南北之緬邈兮，蹇形影之頽衰。歌激揚而再發兮，淚浪浪以沾衣。馬悲鳴而仰顧，僕弛負以增欷。行雲住而黯慘，去鳥返而低迷。歲聘介而一至兮，孰敢爲之後期。幸再往而再復兮，釋予心之思也。忽承訃以躑躅兮，行不知其所之也。嗟若人之藴美兮，天其奪之速也。蹇松柏之枯折兮，惡植則滋以榮也。考大空之役物兮，必善摶而化之也。將爲麟爲鳳兮，對明世而出也。將爲蘭爲蓀兮，芬馨香而薦上帝也。將爲江爲河以濟舟也，將爲雨爲露而澤物也。將復爲人兮，英華于士林也。將爲仙爲神兮，自適于逍遙之境也。嗚呼，以甚塞之懷兮，測乎無涯之眹。以有限之情兮，導乎無窮之悲。嗚呼，其有知乎，其無知乎？吾其能久乎，吾將從子于重泉之游乎，吾又何詞之哀乎。
山中樂 郭祥正 
歸乎樂哉，山中之樂兮，其樂無窮。藹葱蒼而杳巑叢兮，眷青瑤之諸峰。琉璃一碧兮，湖波止而溶溶。層樓相望，曲徑相通。魚龍轉影于汀瀾之際，鐘梵答響于烟雲之中。鳥嚶日暖兮，花氣濛濛。搴密葉而成幄兮，風颯颯而吹松。巖谷玲瓏，霜木落也。玉宇浮空，冰澌凝也。天高月朗兮，定省乎華嚴之境。雷奔雨驟兮，作新乎水墨之宮。達僧擬王孫之葬，逸士躡淵明之蹤。方爾祖之得名兮，考其言于廬陵之醉翁。曰嗟世之人兮，曷不歸來乎山中。山中之樂不可見，今予其往兮誰逢。後四十年，爾復好吟。遠遊不返，求我之從。勸爾之歸兮，栖老乎山中。爾之材兮甚良，當自適其無庸之庸。違世絕俗，黜明塞聰。山中之樂兮乃可以久，非我與爾兮誰同。
石室游 郭祥正 
端城之北，徑五六里。有石室兮洞開，其上則七山建斗司天之喉舌，其下則淵泉不流渟碧一杯。窺之則肌髮冰，酌之則煩心灰。四傍則石乳玲瓏，中敞圓蓋。窈窈萬丈，莫窮其厓。孰納忠兮，嗟肺肝之已露。孰止戈兮，束兵仗而相挨。儼衛士之行列，肅庭臣之序排。紛披披兮蒂萼，粲樅樅兮條枚。安而不可動者爲梁爲棟，奔而不可止者爲虎爲豺。龜闖首兮屏息，虬奮鱗兮摶雷。怪怪奇奇兮，千變萬態。愈視愈久兮，惚恍驚猜。何人境之俯近而仙宇之秘異如此者哉。蘿卷風兮窈窕，春漬芳兮不回。或命佳客，或寓幽懷。考二李之勁筆，皆一時之遺材。援玉琴以寫詠，悵夕陽之易頽。方謝事以言返，眷兹室而徘徊。雲愀容兮泱漭，鳥送音兮悲哀。况百年之將盡，邈夫萬里奚復來。
逍遙園 郭祥正 
逍遙有水一溪，有竹三畝。蘭芬菊芳，松老石瘦。堂居其中，亭列左右。菲菲兮春榮，陰陰兮夏茂。孤猿嘯兮秋夜長，空桑嗥兮冬雪晝。山之名兮人莫知，公爲主兮天所授。其或要佳賓，酌醇酎。清吟得韻兮，非人世之絲篁。屬筆成篇兮，發天機之錦繡。方且登高臺，挹遠岫。俯仰羣仙，咨詢遐壽。脱輪蹄之縈，服烟霞之秀。于斯時也，一舉九萬兮，吾不知其爲用。嗒焉自喪兮，吾不知其爲偶。翛兮窅兮，非無之無。寂兮息兮，非有之有。無何亦何得而名，有竅則竅遽能久。至若聽出于垣，觀入于牖。此鄙士之常習，又安得與夫逍遙主人而爲之友也哉。
孤雲寄潘延之先生 郭祥正 
望孤雲兮山之巔，漭弗雨兮何油然。送孤鴻兮海之涘，高舉翼兮游無邊。彼君子之如似兮，脱世俗以不返。奚無悶而止兮，又放意以窮年。川有航兮陸有馬，園有佳木兮池有芳蓮。坐卧兮白日，笑歌兮朱弦。客至止兮，樂我之樂。豈公侯之下兮，曾弗擇乎愚賢。僕夫以耕兮，妾女以織。恬弗愧兮，我衣我食。神仙之逍遙兮，固不得以見之。君子之宴息兮，舉斯世以誰敵。嗟世人之自徇兮，莫知其求。勢得而傲兮，勢失而囚。靡後先之思兮，孰進退之由。苟歲月之徙兮，託冠带以包羞。惟勇子之從兮，貧未足以自周。匪妻子之累兮，實吾親之憂。慨負重兮執熱，慕坦跣兮臨流。
采薇山之巔贈張無夢先生 郭祥正 
先生曰采薇山之巔兮，吾非求爲之仙。吾無一畝之宅，一丘之田。饑食山之薇，渴飲山之泉。巖爲吾居兮，鹿爲吾馬。吾豈不足兮，翺翔乎山之間。彼世俗之混混兮，嗟苦短之白日。此一身之悠悠兮，聊自樂以窮年。彼塵埃之荏苒兮，此雲烟之綿聯。誰謂才之大兮，慨匠氏之弗取。吾獨幸其弗取兮，森葱蒼而自全。粤吾君之爲治兮，三王之聖。而吾相之爲輔兮，伊周之賢。吾父吾母兮，皆善終以天算。進何憂而退何憾兮，養吾氣之浩然。弟子進而贊曰：采薇山之巔兮，其樂也如此。衣曳曳而情飄飄兮，願執轡而往焉。
游仙一十九首  其一 郭祥正 
漠漠出寒霧，悠悠趨太清。珠樓被重綃，靈花紛素馨。青衣捧綠章，磨丹書姓名。爲我横玉笛，一奏雌龍聲。
游仙一十九首  其二 郭祥正 
非塵復非烟，氳氳散紫清。乃知泠風御，翛翛恣游行。忽逢黄金闕，云是玉帝京。逍遙侍御者，不假精鋭兵。
游仙一十九首  其三 郭祥正 
扶桑并咸池，窅窅殊在下。真陽涵素光，無晝亦無夜。神體當自保，不與物俱化。運齡從此長，塵緣頓消謝。
游仙一十九首  其四 郭祥正 
至道不由學，頽齡安可住。宿命無纖罹，重玄乃遐悟。鮮明女蘿裙，致我火澣布。稽首存至誠，欣會如所度。
游仙一十九首  其五 郭祥正 
至音非樂音，玲瓏聞自然。殊絕洞房景，亦超鬰羅天。靈嬪下鶴馭，問我來何緣。却驚與世隔，一别三千年。
游仙一十九首  其六 郭祥正 
澡心華池液，薰手玉樓香。一披寶神經，衆真共來翔。七言詠良遇，至音迭琅琅。珍重衛夫人，行草記瑤章。
游仙一十九首  其七 郭祥正 
太微無烈風，紫臺多靈露。逍遙三五客，披衣縱高步。回首笑復歌，游此今幾度。却嗟寰中人，枉爲死所誤。
游仙一十九首  其八 郭祥正 
仙家無四時，瑤草常芬芳。五嶽倐來爾，玉鞭驅鳳凰。得道迭相度，不聞嫉賢良。所以心無邪，人人自年長。
游仙一十九首  其九 郭祥正 
妙景素無雜，玉界涵虚明。妙聲清不淫，洞歌奏金鈴。真遇非遐想，忘心乃全生。噫哉百年內，得失安足營。
游仙一十九首  其一○ 郭祥正 
峨峨金精巾，飄飄清霞裙。手持紫毛節，身乘三素雲。駕言欲何適，上朝玉宸君。隱書謝所賜，洞明道之根。
游仙一十九首  其一一 郭祥正 
翛然乘一氣，來往游太空。閒歌內景章，遂登蕊珠宫。華英不知名，激齒甘液濃。此樂無憂釁，固非侯與公。
游仙一十九首  其一二 郭祥正 
投真落人世，倐經四九年。覩紛未嘗競，內顧淨且淵。果逢飛行羽，得披紫微仙。攜手浮絳波，絳波春渺然。
游仙一十九首  其一三 郭祥正 
攀沿日月窟，遂觀天地樞。搗金鑄豪英，摶糟醞庸愚。校量宿所造，報應無差銖。丁寧與世言，安分勿浪圖。
游仙一十九首  其一四 郭祥正 
在天不擇友，天人皆正一。雲漢共翺翔，隱耀無固必。豈同濁世游，自謂膠投漆。毫端利害分，白眼永相失。
游仙一十九首  其一五 郭祥正 
款逢九華妃，授我磨鏡石。一磨日月朗，萬古永不蝕。緘之紫錦囊，匪同趙氏璧。纔落猛士手，睨柱曾莫惜。
游仙一十九首  其一六 郭祥正 
二景結良匹，曾非塵慮侵。欣欣啟皓齒，玉珮揚清音。碧河并絳實，採濯期追尋。言舒意亦散，雙好永齊心。
游仙一十九首  其一七 郭祥正 
神凝光自生，洞房玄照映。青絲散垂腰，目采流玉鏡。共談上清事，精微寄餘詠。樂酣會既分，雙駕還霄嶺。
游仙一十九首  其一八 郭祥正 
清僚真可慕，振衣願所歸。既絕世上緣，吾寧抱愁悲。雲韶自相諧，虚聽方達微。是將跨靈羽，逸麟復攀追。
游仙一十九首  其一九 郭祥正 
窺天見天根，步玄入玄門。素光流一氣，默默復渾渾。揮手散餘景，至心揖靈尊。從今乃忘言，大道多子孫。
春日獨酌十首  其一 郭祥正 
桃花不解飲，向我如情親。迎風更低昂，狂殺對酒人。桃無十日花，人無百歲身。竟須醒復醉，不負花上春。
春日獨酌十首  其二 郭祥正 
江草綠未齊，林花飛已亂。霽景殊可樂，陰雲幸飄散。且致百斛酒，醉倒落花畔。
春日獨酌十首  其三 郭祥正 
平生最嗜酒，况復就花飲。明月正照人，吳姬安得寢。更起盡餘杯，擊碎珊瑚枕。
春日獨酌十首  其四 郭祥正 
芳華無十日，自勸頻舉盃。素髮易凋落，青春難再來。林間黄鳥囀，日下浮雲開。吳歌梁塵飛，越舞白雪回。英雄既長往，珠金安在哉。僅存一丘土，石麟卧蒿萊。誰曾將濁酒，爲君傾夜臺。
春日獨酌十首  其五 郭祥正 
醉去卧蘭茞，安用張蜀錦。何必黄金盃，癭杓亦足飲。物理不可齊，好惡乃天稟。真精既洞達，空無仍諦審。所以陶淵明，北窻自欹枕。起作無弦彈，此音殊妙甚。
春日獨酌十首  其六 郭祥正 
雷聲散陽氣，晴景醉長天。綠從何處來，染我山下泉。汲泉釀醇酒，舉盃復頹然。寄謝伯夷輩，餓名安用傳。
春日獨酌十首  其七 郭祥正 
春日何遲遲，萬物涵陽暉。君看源上桃，並蔕花滿枝。雙雙梁間燕，營巢知所歸。凌霄附長松，託根亦有依。餘生如不飲，無以謝芳菲。
春日獨酌十首  其八 郭祥正 
不羞雙鬢雪，折花向林間。念此光景速，未能身世閒。滿酌金熨斗，遙望謝公山。跡欲扁舟渡，心先高鳥還。今朝不酩酊，何以破愁顔。
春日獨酌十首  其九 郭祥正 
幾日待春光，春光易衰歇。流年信密移，誰能保肌髮。何須秉蠟炬，今夕值明月。但願海變酒，拍浮長出没。歸來歸去來，蓬山有仙闕。
春日獨酌十首  其一○ 郭祥正 
海棠微雨濕，枝上殘紅泣。山鳥啼向人，春光一何急。濁酒注我腸，免使新愁入。却欲買扁舟，漁竿荷蓑笠。
田家四時  其一 郭祥正 
田田時雨足，鞭牛務深耕。選種隨土宜，播擲糯與秔。條桑去蠧枝，柔柔待春榮。春事不可緩，春鳥亦已鳴。
田家四時  其二 郭祥正 
麻麥聞熟刈，蠶成繰莫遲。更看田中禾，莨莠時去之。幸此赤日長，農事豈敢違。願言一歲稔，不受三冬饑。
田家四時  其三 郭祥正 
開塍放餘水，經霜穀將實。更黎原上疇，坎麥亦云畢。老叟呼兒童，敲林收橡栗。乃知田家勤，卒歲無閒日。
田家四時  其四 郭祥正 
田事今云休，官輸亦已足。刈禾既盈囷，採薪又盈屋。牛羊各蕃衍，御冬多旨蓄。何以介眉壽，甕中酒新熟。
朝登北山頭二首  其一 郭祥正 
朝登北山頭，千里入平望。本欲寄吾懷，胡爲返惆悵。晴雲隨白日，西去没青嶂。素絲行滿頭，吾年安可壯。
朝登北山頭二首  其二 郭祥正 
朝登北山頭，悠悠望江水。水流無還期，人老行已矣。勸君把一樽，聊用置悲喜。生無死何有，原終乃知始。
感春二首  其一 郭祥正 
高枝花自舞，低枝花自笑。上有濃露濯，下有清溪照。開落十日間，誰識春工妙。一杯亦頽然，獨醒時所誚。
感春二首  其二 郭祥正 
盎盎酒盃綠，披披花萼笑。雖無同心客，幸有白日照。趨時性已拙，悲歌聲不妙。素髮未能歸，猿鳥應相誚。
同阮時中秀才食笋二首  其一 郭祥正 
蒼崖長龍孫，頭角露已甚。呼丁恣庖割，移榻就濃蔭。怳疑羽林槍，羅列在紫禁。餘鞭横瘦蛇，密籜若紉紝。亭亭風勢匀，節節泉脈沁。藩垣謹藏護，寧使暴客闖。烹調衆云美，剪伐吾亦任。繞齒嚼冰澌，毛髮寒以澿。閒心本猿鳥，世詠嗟毒鴆。野逸誰所憐，愁思腸胃滲。詩才君獨勇，辨舌予久噤。酒行且莫辭，醉膽滄溟浸。况逢堯舜治，面內來左袵。熙熙冠蓋游，落落飽食飲。鸞鳳自横飛，燕雀蒙廣廕。徘徊食笋謠，明發扁舟賃。
同阮時中秀才食笋二首  其二 郭祥正 
予生本無羈，繆爲兹縣尹。日長公事餘，佳客車接軫。入林安所食，烹庖就肥笋。森森蒼龍孫，頭角遭束窘。金刀僕爭割，紫籜手親隕。草火尤相宜，狼藉亦殘忍。聊爲一餉樂，得酒輒滿引。喧呼棋屢勝，慘淡詩不敏。予腹既便便，從君莞而哂。
追和李太白姑熟十詠 姑熟溪 郭祥正 
源從丹湖來，奔流朝北極。雙橋跨長虹，千艘濟民食。日華動清曉，岸柳搖行色。文王未出獵，垂竿人莫識。
追和李太白姑熟十詠 丹陽湖 郭祥正 
湖廣際長天，永日微風止。菱歌一舟去，雪陣羣鷗起。荷香迷近遠，秋色瑩表裏。試問賀季真，何如鏡湖水。
追和李太白姑熟十詠 謝公宅 郭祥正 
山腰存廢址，昔是玄暉宅。林藏幽鳥聲，月弄野棠白。高賢百年盡，遺事千古積。此興欲誰論，摩挲問磐石。
追和李太白姑熟十詠 凌敲臺 郭祥正 
高臺築千尋，勝景供遠目。雲烟護城郭，吳楚接川陸。不知歌舞散，雌鳳叫空竹。鬼火照殘碑，應有精靈讀。
追和李太白姑熟十詠 桓公井 郭祥正 
環營鑿九井，井深泉不竭。舊甃缺瓊瑶，新苔荒歲月。重吟太白題，興自柏公發。我欲唤常娥，團圓伴澄澈。
追和李太白姑熟十詠 慈姥竹 郭祥正 
一種碧琅玕，攢根繞蒼島。濃陰不透日，密幄得春早。笙隨緱氏仙，釣入磻溪好。欲識化龍蛇，唯應雪霜保。
追和李太白姑熟十詠 望夫山 郭祥正 
登高望天涯，化石與君别。秋鬢霜露深，春衫薜蘿發。旅雁只空飛，悲咽長不絕。行客歸去來，芳心可休歇。
追和李太白姑熟十詠 牛渚磯 郭祥正  长江
長江瀉危磯，雷怒安可向。烟雲忽藏月，鯨鯢互噴浪。朱衣叱犀火，丹青豈能狀。引盃聊醉吟，徑卧巨鼇上。
追和李太白姑熟十詠 靈墟山 郭祥正 
仙人赴金闕，靈墟躡高路。空見白雲飛，想乘黄鶴去。月冷步虚壇，苔深煉丹處。塵寰欲何爲，光陰等閒度。
追和李太白姑熟十詠 天門山 郭祥正  天门山
巨靈擘蒼山，勢分金闕對。月引曉嵐交，江翻寒影碎。雙鳬落人間，千帆出天外。我欲往高吟，凌虛踏烟靄。
追和李白秋浦歌十七首  其一 郭祥正 
碧水碧如淀，染成秋浦愁。長橋通驛道，危堞起朱樓。蕩槳誰家女，菱歌自風流。江心雪浪湧，知解渡江不。却羡雲中雁，低飛過北州。
追和李白秋浦歌十七首  其二 郭祥正 
此夕宿秋浦，蕭蕭古岸頭。白雲和月散，江水晴空流。不及水中鳥，隨波上下游。客情須自遣，知命適虚舟。
追和李白秋浦歌十七首  其三 郭祥正 
水晚舟檝止，山寒猿狖稀。雖憐秋浦好，未敢濯征衣。
追和李白秋浦歌十七首  其四 郭祥正 
霜落荻洲晚，水殘魚市衰。唯逢採荷女，素手理輕絲。
追和李白秋浦歌十七首  其五 郭祥正 
莫聽猿夜啼，莫看蘆花雪。倦客多少愁，離家八九月。
追和李白秋浦歌十七首  其六 郭祥正 
水有錦駝鳥，山多杜宇花。扁舟投夜泊，来自長風沙。
追和李白秋浦歌十七首  其七 郭祥正 
秋水適瀰漫，寧分馬與牛。酒樓翻擅價，不當白狐裘。
追和李白秋浦歌十七首  其八 郭祥正 
秋浦試北望，參天九峰奇。緣何謫仙客，名作碧蓮枝。
追和李白秋浦歌十七首  其九 郭祥正 
萬丈水車嶺，還如九疊屏。北風来不斷，六月亦冰生。
追和李白秋浦歌十七首  其一○ 郭祥正 
捨檝乘藍輿，十里穿松林。悲風西北至，千千龍鳳吟。史君如杜牡，方有愛山心。
追和李白秋浦歌十七首  其一一 郭祥正 
齊山一百洞，咫尺接危梁。雨過頻登望，逼人松檜香。
追和李白秋浦歌十七首  其一二 郭祥正 
清溪十里岸，蘆花八月天。不惜錦袍濕，應須櫂釣船。
追和李白秋浦歌十七首  其一三 郭祥正 
秋浦勝姑熟，白鷴無數飛。謫仙如得句，須换一雙歸。
追和李白秋浦歌十七首  其一四 郭祥正 
老謝奪秋景，横卷披雲烟。寓目不知遠，何須家輞川。
追和李白秋浦歌十七首  其一五 郭祥正 
鏡潭弄秋月，始知秋興長。金龜能换酒，客鬢不嫌霜。
追和李白秋浦歌十七首  其一六 郭祥正 
半空紫微亭，翫月動經宿。更待雨中來，林林看銀竹。
追和李白秋浦歌十七首  其一七 郭祥正 
秋浦一何好，名因太白聞。溪山圍市井，鼓角下烟雲。
追和李白登金陵鳳凰臺二首  其一 郭祥正 
采鳳何年此地遊，高臺千古自風流。寒烟淡淡籠城郭，寶器時時出冢丘。舴艋競歸芳草渡，鷺鷥羣舞碧蘆洲。重華不返簫韶斷，落日秦淮添客愁。
追和李白登金陵鳳凰臺二首  其二 郭祥正 
高臺不見鳳凰遊，望望青天入海流。舞罷翠娥同去國，戰殘白骨尚盈丘。風搖落日催行櫂，潮卷新沙換故洲。結綺臨春無覓處，年年芳草向人愁。
舟次新林先寄府尹安中尚書用李白寄楊江寧韻二首  其一 郭祥正 
金陵龍虎國，况與王謝期。掛帆須一往，願借天風吹。昔解徐孺榻，别来勞夢思。鐘峰當北戶，浮玉出東池。柳青白下門，鷺棲瓊樹枝。但對樽中物，何嗟鏡裏絲。如聞紫泥詔，起公翊明時。霈爲天下霖，一洗旱暵悲。請歌甘棠歌，翻作新林詩。
舟次新林先寄府尹安中尚書用李白寄楊江寧韻二首  其二 郭祥正 
休居尚蒙祿，願赴興龍期。况此孱病姿，感公久嘘吹。相望止百里，株坐徒傾思。呼僮刷鶴羽，駕言别清池。往將投新林，新林有高枝。仰聽鸞鳳音，軋軋如抽絲。窮陰欲雪天，燕雀無聲時。接物伸妙理，運心廣真悲。如何持一盃，要我百篇詩。